text:
Bókasavnið við Løkin hevur í 2015 lagt seg eftir at fyriskipa fjølbroytt og afturvendandi tiltøk í samstarvi við áhugaðar partar. Og serliga hevur dentur verið lagdur á at menna tilboð, sum onnur ikki bjóða, og sum ikki er í økinum frammanundan. Alt hetta í tráð við endamálið hjá bókasavninum, sum er at fremja upplýsing, lærdóm og mentanarligt virksemi.
Tey afturvendandi tiltøkini, sum bókasavnið serliga hevur lagt dent á í 2015, eru lesiringur í samstarvi við bókasavnið í Nes kommunu og fjarlestur í samstarvi við Fróðskaparsetur Føroya, skeið í forritan fyri børn og ung í samstarvi við Kvøld-og Ungdómsskúlan í Runavíkar kommunu, summartónar í samstarvi við Felagið føroysk tónaskøld, mentanarvikan í samstarvi við Løkshøll og Virkisráðgeving og eldratiltøk í samstarvi við Dagtilhaldið í Runavíkar kommunu. Í desembur var eisini avtala gjørd um samstarv við Reyða Kross Føroyar og kvinnur á Skálafjørðinum, um at fara undir integratiónstiltakið ein altjóða bindiklubbi.
Bókaútlánið til almenningin var nøkunlunda javnt í mun til árið frammanundan. Men harafturímóti læntu skúlanæmingar í skúlanum við Løkin færri bøkur enn árið frammanundan. Lækkingin kemst serliga av broyttum undirvísingarkrøvum og -ætlanum.
Samanumtikið eru vit væl nøgd við 2015. Vit ætla at halda fast við tey afturvendandi tiltøkini og styrkja hesi samstørv. Tað er eisini átrokandi at finna ein lagaligan leist, so at bókasavnsrúmið betri kann nøkta tørvin hjá skúlanum, Løkshøll og fólkabókasavninum – og hjá teim tíggjutals málbólkum, sum hesir stovnar venda sær til. Hetta hevur hægstu raðfesting í 2016.
Ársfrágreiðingar og yvirlit yvir tiltøk farin ár kunnu lesast á heimasíðuni hjá bókasavninum á www.lokin.fo.


c: text/html

text:
MEN ein ávísur maður, nevndur Ananias, við Sapphiru, konu síni, seldi eina ogn,
2 Og helt aftur part av virðinum, hans kona eisini verandi loynilig til tess, og kom við einum ávísum parti, og legði tað við føtur ápostlanna.
3 Men Pætur segði, Ananias, hví hevur Satan fylt títt hjarta at lúgva fyri Halga Andanum, og at halda aftur part av virðinum á jørðini?
4 Meðan hon varð verandi, var hon ikki tín egna? og eftir at hon var seld, var hon ikki í tínum egna mátti? hví hevurt tú gitið henda lut í hjarta tínum? tú hevurt ikki logið fyri monnum, men fyri Guði.
5 Og Ananias, hoyrandi hesi orð, fell niður, og gav upp andan: og mikil ótti kom á allar teir sum hoyrdu hesar lutir.
6 Og teir ungu menninir reistust, vældu um hann, og bóru hann út, og jarðaðu hann.
7 Og tað var umleið skeiðið á tríggjar tímar aftaná, tá ið kona hansara, ei vitandi hvat var gjørt, kom inn.
8 Og Pætur tók til orða við hana, Sig mær hvørt tit seldu jørðina fyri so mikið? Og hon segði, Ja, fyri so mikið.
9 Tá segði Pætur við hana, Hvussu er tað, at tit hava samst saman at freista Anda Harrans? sí, føtur teirra, sum hava jarðað mann tín, eru við dyrnar, og skulu bera teg út.
10 Tá fell hon niður beinanvegin við hansara føtur, og gav upp andan: og teir ungu menninir komu inn, og funnu hana deyða, og, berandi hana fram, jarðaðu hana hjá manni hennara.
11 Og mikil ótti kom uppá alla kirkjuna; og uppá so mong sum hoyrdu hesar lutir.
( Gern. Ap. 5:1—11 FKJ )
LAT so mangar tænarar, sum eru undir okinum, rokna sínar egnu meistarar allan heiður verdar, at navn Guðs og Guðslæra hansara verði ikki Guðsspottað.
2 Og teir, sum hava trúgvandi meistarar, lat teir ikki vanvirða teir, av tí at teir eru brøður; men heldur gera teimum tænastu, av tí at teir eru trúfastir og háttelskaðir, luttakarar í ágóðanum. Hesar lutir frálær og formana.
3 Um nakar maður frálæri øðrvísi, og ájátti ei til heilnæmra orða, enntá orða várs Harra Jesu Christs, og til Guðslæruna sum er samsvarandi við gudiligleika;
4 Hann er hástórur, vitandi einkið, men sjúkur eftir spurningum og orðastríðum, av hvørjum kemur øvund, stríð, útskeldanir, óndir illgrunar,
5 Rangvørgir orðadráttir av monnum av spiltum hugum, og eiðasørir fyri sannleikanum, haldandi at vinningur er gudiligleiki: frá slíkum hav teg undan.
6 Men gudiligleiki við nøgdsemi er mikil vinningur.
7 Tí at vit førdu einkið inn í henda heim, og tað er víst – vit kunnu bera einkið út.
8 Og, havandi mat og klæði, latum okkum vera nøgdar harvið.
9 Men teir, sum vilja verða ríkir, falla inn í freisting og snerru, og inn í mangar fávitskuligar og skaðiligar girndir, sum søkkja menn í oyðilegging og glatan.
10 Tí at peninga-alskurin er rót als ils: sum, meðan summir girnaðust eftir, teir eru farnir skeivir frá trúnni, og hava gatað seg sjálvar ígjøgnum við mongum sorgum.
11 Men tú, O Guðs maður, flýggja hesar lutir; og fylg eftir rættvísi, gudiligleika, trúgv, kærleika, tolmóði, eyðmýkt.
( I. Tim. 6:1-11 FKJ )
Vit skulu ikki fylgja eftir “PROSPERITY”, men FLÝGGJA FRÁ TÍ!!!
Fylg eftir RÆTTVÍSI..
(Sitatini eru úr fyrstu útgávu av FKJ N.T.)

robotstxt: allowed

filter: keep


text:
Eitt rørandi tiltak
Veðrið var av tí allarbesta, tá ið umleið 3.000 fólk leitaðu sær oman á Vaglið fyri at luttaka í Rørslufagnaðinum, sum Fólkaheilsuráðið saman við Tórshavnar kommunu skipaði fyri í dag.
Fjøldin var sera fjølbroytt – børn, ung og eldri – sum tóku væl undir við boðskapinum um at røra seg saman við øðrum, og nógv nýttu høvið at brúka súkklu, rulluskoytur, rennifjøl og mangt annað stuttligt.
Eldblásari setti dám á byrjanina á túrinum. Óførur DJ spældi góðan lívgandi tónleik allan vegin, og fleiri luttakarar møttu upp í litríkum klæðum.
Aftaná túrin var ein rúgva av virksemi á skránni á Vaglinum, millum annað hoppaðu nøkur band, onnur vóru til joga, nøkur gjørdu fimleik, summi hugnaðu sær við kritspølum ella telvaðu og nøkur nýttu høvi at skriva ella tekna dømi uppá, hvat tey ætla at gera fyri at styrkja sína sálarligu heilsu og sálarligu heilsuna heilsuna hjá øðrum.
Væl nøgdir luttakarar
Ein luttakari segði soleiðis:
“Tað var rørandi at hoyra, at øll kundu vera við, eisini tey við stavi og høkjum, og tí valdi eg at luttaka. Eg eri sera glað fyri, at eg gav mær sjálvari stundir til at vera við, tí hetta er eitt fantastiskt tiltak.”
Í tjaldinum skrivaðu børn nøkur ynski um ABC virksemi, fleiri av ynskinum vóru:
“at hesin dagurin er einaferð um mánaðin.”
Fleiri luttakarar søgdu, at hetta var eitt rørandi tiltak, tí øll kundu vera við.
Vit vóna, at øll hava fingið nakað gott burturúr og kunnu taka undur við, at tað er gott at røra seg; at gera tað saman við øðrum er enn betri og at gera tað á ein stuttligan, meiningsfullan og litríkan hátt, er ein sonn frøi.
Eitt ABC tiltak
Rørslufagnaðurin er ein liður í verkætlanini ABC fyri sálarliga heilsu, ið er ein verkætlan, sum leggur dent á at styrkja sálarligu heilsuna hjá føroyingum við at vera virkin á ymiskan hátt, vera partur av einum felagsskapi og luttaka í virksemi, sum gevur meining fyri ein. Sigast kann, at boðskapurin var í hásæti til tiltakið í dag.
Mett verður, at hetta er eitt av størstu og vælvitjaðu tiltøkunum hjá Fólkaheilsuráðnum.


text:
Í gjár var fyrsti teinurin súkklaður, í sambandi við verkætlanina BUBU á ferð, har innsavnan er fyri felagsskapir ið virka fyri at betra um barna og ungdómsárini hjá børnum í Føroyum.
Út við 50 súkklarar vóru við á ferðini í gjár, ið fyri tey allar flestu byrjaði í Klaksvík, men har eisini nøkur høvdu súkkla allan vegin úr Havn.
Tá ið komi var norður á Viðareiði, hevði bygdafólki savna seg saman, og ein ikki sørt rørdur BUBU tók ímóti teimum mongu børnunum, ið lótu eitt oyra, og síðani heilsaði borgmeistarin Hans Jákup Kallsberg uppá, við at lata eitt oyra í bussuna og síðani vegna bygdina og bygdarfólki, handaði BUBU ein stóran kekk, tað var sera kveikjandi løta. Eftir hetta tók myndamaðurin á túrinum Einar Vang eina felagsmynd.
So lá leiðin av Viðareiði inn í Hvannasund, har steðga var við Cafe Old School, har Bubu heilsaði uppá og fólk stuðlaðu, áðrenn leiðin gekk til Klaksvíkar. Eitt sera vælvirkandi toymi av limum í Norðoyar Bjarginarfelag, fylgdi á øllum teinunum súkklarunum og BUBU, og tí var ferðin gjøgnum tunnlarnar norður um fjall, ein leikur í gjár, hóast hesir manga hava verið ein stór avbjóðing.
Seinasti parturin av teininum í gjár, var leiðin inn til Klaksvíkar, og júst tá kom eitt lítið æl, men tað darvaði á ongan hátt. Hópin av fólk var komi saman við bátabrúgvarnar, og BUBU sum tann klossuti klovnurin hann er, var einasti ið datt, beint framman fyri allari mannamúgvuni, men av tí at hann nýtti hjálm, so fekk hann ongan snuddin, og er longu klárur aftur til næsta súkklutúrin.
Í Klaksvík tók borgmeistarin í móti, og heilsaði verkætlanini sera vælkomnari og vísti á at eisini Klaksvíkar Kommuna sá týðuliga, at tørvurin fyri at hjálpa børnum í Føroyum er stórur, og tí stuðlaðu teir eisini við einum stórum gávukekki.
BUBU endaði løtuna við at syngja nakrar sangir og heilsa uppá børnini, samstundis sum bússururnar gingu runt, og fólk lótu stuðul, og FK bjóðaði øllum børnunum sunkist.
Ætlandi súkklar BUBU við vinum, av Strondum til Runavíkar og síðani til Leirvíkar fríggjadagin 17. august (í komandi viku) sum ein upptakt til sjómannadagin, soleiðis at børn ið eru til tiltøkini, eisini náa stóra vatnkríggi í Klaksvík, ið føroya sjómannadagur skipar fyri.
BUBU takkar øllum fyri góðu móttøkuna, stuðulin og til ber at fylgja við verkætlanini HER! og annars verður kunnað á vanganum hjá Klovnurin BUBU.
Myndirnar frá Einar Vang síggjast: trýst her
Um tú veitst okkurt, sum VP ikki veit - skriva so til vp@vp.fo


text:
Kravravnar
STRINDBERG Á TJÓÐPALLINUM.
Fáir høvundar hava havt so stóra ávirkan á leiklistina sum August Strindberg. Saman við m.ø. Henrik Ibsen og Anton Tjekhov skapti hann ein nýggjan, realistiskan leikhátt, ið førdi leiklistina úr tí háfloygda og poetiska og inn í veruleikan í 20. øld. Leikir sum t.d. “Frøkun Julie”, “Faderen”, “Spöksonaten”, “Dödsdansen” og “Ett drömspel” hoyra til teir, ið mest verða spældir um allan heim. Strindberg hevur fleiri ferðir verið á palli í Føroyum, “Frøkun Julie” hava bæði Havnar Sjónleikarfelag og Gríma sett upp, “Karl XII” hevur verið á palli bæði í Havn og i Klaksvík, og Gríma spældi eisini ein-aktaran “Tann sterkara” í 80’umum.
Nú verður tað “Kravravnar”, ið varð skrivaður í 1888, sum Tjóðpallurin hevur valt at seta upp. Hetta er ein leikur um hevnd, sálarliga manipulatión og maktspælið millum menniskju.
Listamaðurin Adolf og konan Tekla eru stødd á einum baðistaði í vestursvøríki. Meðan Tekla er burturstødd kemur Adolf í samband við Gustav, sum í samrøðum um lívið, listina, trúnna og – ikki minst – kvinnuna, fær burturúr Adolf allar teir loyniligu tankarnar um, hvussu kona hansara, sum ein annar vampýrur, hevur sogið alla megi úr honum. Tá ið Tekla og Adolf hittast aftur byrjar ein sálarligur bardagi, ein skrúva-uttan-enda, har parlagið og menniskjasálin verða skorðin upp og løgd á borðið. Leikurin leggur seg mitt í millum tað tragiska og tað komiska, tað láturliga og tað ræðuliga. Sjálvur rópti Strindberg hann “ein skemtileik, har allir persónar eru fittir og dámligir;” men skemtið er kolasvart, og hóast hetta er ein lítil leikur við bara trimum leikarum, so vísir hann týðuliga, hvussu flogvitið hjá Strindberg dugdi at sundurgreina tað viðbreknu mannasálina.
Leikarar eru Kristina Sørensen Ougaard, Hans Tórgarð og Hjálmar Dam. Eyðun Johannessen leikstjórnar, og pallmyndina ger Steen Lock-Hansen, ið m.a. eisini gjørdi pallmynd til “Glataðu Spælimenninar” í Norðurlandahúsinum í 1993. Týtt leikin hevur Laura Joensen.
“Kravravnar” eftir August Strindberg hevur frumframførslu á Tjóðpallinum 11. apríl.


text:
Fyri fjórðu ferð vóru føroyingar bodnir við á spennandi høvundaskúla á vakra norðurlendska skúlanum Biskops Arnö, sum liggur á lítlu oynni við sama navni í stóra vatninum Mälaren í Svøríki, uml. 70 km frá Stockholm. Vit fingið trý pláss í ár og tríggjar ungar gentur teknaðu seg. Tíverri gjørdist ein… les meira…. →
Tann 26. – 28. februar verður ein høvundaverkstova í skúlanum við Gøtugjógv. Verkstovan er ein av trimum á verkstovum á “Listaskúlin á ferð” í Eysturkommunu, sum er eitt tiltak hjá Listaskúla Føroya. Har vera eisini tvær aðrar verkstovur, so tað verður eitt sindur sum eitt lítið “Ung í Føroyum” fyri ein… les meira…. →
17. aug. 2016 Listaskúli Føroya leggur í løtuni heystskrá. Á henni verða eisini onkur skriviskeið. Kunning um hesi kemur skjótt. ——— Skeiði “Sig søgur, so vit minnast tær”, ið er eitt skeið fyri starvsfólk á dagstovnum og lærarum í innskúlingini, ber til at kunna tykkum eitt sindu um HER og… les meira…. →
Tátturin 650 orð er nú farin í luftina! Fyrsti tátturin í røðini 650 orð, var í gjár tann 4. september 2014 sendur í útvarpinum. Kári Olsen og Rúni Jákupsson og tykkara útsendi “medarbeiðari” vóru í studio’inum og prátaðu um tað at skriva og tveir sera ymiskir tekstir vóru lisnir upp.… les meira…. →
Góðan morgun Føroyar fer í vetur eitt legg út í bókmentaheimin, tann nýskapandi bókmentaheimin! Hetta næsta hálvárið verður tátturin “650 orð” nýtt innslag í sendingini. Hvønn hósdag millum 8 og 9 ber til at hoyra nýskrivaðan tekst eftir føroyskan høvund, og hvørja viku kanst tú gera eina roynd at skriva tekstin,… les meira…. →
LivaSkriva 2-høvundaskeiði, sum skuldi verið her í juli, varð útsett, tí ov fá teknaðu seg. Har var heilt fitt av fólki, sum segði, at tey fegin vildu á skeiði, men at hetta vikuskiftið tíverri var upptikið. Tað letur til, at fólk hava nógv at gera um summar í Føroyum 🙂… les meira…. →
Rói og eg hava nú lagt skrá fyri spennandi vikuskiftið, sum verður á Føroya Listaháskúla tann 11. til 13. juli. Enn er skeiði ikki fullteknað, so tú sum brennur eftir at skriva frálíkar søgur, har persónarnir eru so livandi, at lesarar tínir minnast teir restina av lívinum, kanst enn skunda… les meira…. →
Petur og eg hava lagt eina skrá fyri spennandi vikuskiftið sum verður fyri framman á Føroya Listaháskúla. 14 luttakara hava teknað seg til skeiði, og vit eru bæði fegin og eitt sindur rødd um at skulla inspirera so dugnalig fólk. Skráin sær nøkunlunda soleiðis út. Møguleiki verður fyri at læra seg… les meira…. →
Triðja dagin fór eg aftur til Hvalbiar, har 7., 8. og 9. flokkur glað tóku ímóti mær til aðru helvtina av skrivskeiðnum. Vit vóru nú komin so langt, at eg setti tey at arbeiða í bólkum við eini søgu, tey høvdu lagt lunnar undir dagin fyri. Her eru nakrar myndir… les meira…. →
Á øðrum og triðja degi í Suðri stóð Hvalba á skránni. Tíðliga í morgni kom eg til Hvalbiar skúla og setti leikhúsið upp. Eftir sýningina, hevði eg fyrstu helvt av skrivikeiði saman við 7., 8. og 9. flokki. Tey vóru áhugað og ágrýtin, so tað var stuttligt at arbeiða saman… les meira…. →


text:
Guðrun nummar fýra á FEIF Youth Cup
ítróttur06-08-2018 - 19:12 - Jóanis Nielsen
Tað eru vælnøgdar reiðkvinnur sum nú eru á heimleið úr Svøríki.Hetta aftaná at hava luttikið í stóru altjóða kappingini FEIF Youth Cup.
Úrslitini hava eisini verð góð, Bertha Maria Davidsdóttir Nordendal gjørdist nummar 10 í flag race, Helena Dahl Thomsen gjørdist nummar 10 í trail og Guðrun Jakobsdóttir Dalsgarð megnaði at gerast nummar 8 í cross country og nummar 4 í trail.
Serliga hetta seinasta úrslitið er framúr flott, havast skal í huga at føroyska liðið luttók við rossum tey leigaðu, móti reiðfólkum sum vóru við rossum tey eiga og eru von við.
Jóna Ólavsdóttir liðleiðari hjá føroyska liðnum letur væl at og rósar ungu reiðkvinnunum fyri góðan hugburð. Føroyar hava í nógv ár sent ung reiðfólk til FEIF Youth Cup, hetta er arbeiði fyri at menna ung reiðfólk, til at vera klár at luttaka í altjóða kappingum.
Tað er Føroyskt Íslandsrossafelag sum stendur fyri at arbeiðinum, sum verður gjørt í samstarv við Ríðisamband Føroya. Bæði felag og sersamband fegnast um at ungu føroyski reiðfólkini aftur hesaferð hava víst, at tey standa seg væl í atljóða høpi..
Kelda: isross.com.


text:
Leygardagin kl. 17.00 floytaði dómarin (Robert á Lakjuni) dystin ímillum NSÍ b og B68 í gongd. Fyrstu løtuna var talan um ein rímuliga javnan dyst. Tá áleið 25 minuttir vóru spældir, kom hol á. Jóannes Hansen var fyrstur á bóltinum og kundi skora trygt til 1-0 til NSÍ. Síðani gekk skjótt at fáa mál, og var støðan 5-0 til NSÍ, tá farið varð til hálvleik. Málskjúttar vóru Eyðstein Skipanes, Dánial Hansen 2, og Helgi L Peteresen.
Í seinna hálvleiki var talan um sanna málveitslu, og skoraði NSÍ 10 mál avtrat, og vunnu dystin á B68 15-0.
Hettar vóru málskjúttarnir í dystinum:
Sonni L. Petersen 4 mál
Karstin Joensen 3 mál
Dánial Hansen 3 mál
Eyðstein Skipanes 2 mál
Helgi L Petersen 1 mál
Bergur Djurhuus 1 mál
Jóannes Hansen 1 mál
NSÍ hevur nú spælt 4 dystir og hava vunnið allar. Fyrsta dystin vann NSÍ 6-0 ímóti Vikingi. Síðani vann NSÍ 5-0 ímóti Giza, og hava vunnið 5-4 ímóti Undrinum. So NSÍ hevur fult stigartal aftaná teir fyrstu 4 dystirnar.
Teir, sum mannaðu liði hjá NSÍ hendan dagin, vóru:
Jonhard Hansen (leikandi venjari), Viggo Johannesen, Kári Hansen, Jákup Martin Jacobsen, John Andersen, Eyðstein Skipanes, Helgi L. Petersen, Jóannes Hansen, Bergur Djurhuus, Karstin Joensen, Dánial Hansen, Eddie Mikkelsen, Kenneth Johansen, Sonni L. Petersen og Beinir Højgaard.
Frásøgn: Dánial Hansen


text:
Sjóvinnustýrið flutt til Havnar og lagt á ís
Politikkur29-09-2018 - 12:34 - Jóanis Albert Nielsen
Vága Fólkafolksfelag mótmælir, at samgongan hevur steðga byggingini av bygningi til Sjóvinnustýrið í Vágum
Tá skipaeftirlitið var yvirtikið um aldarskiftið, var tað táverandi fiskimálaráðharrin, Jørgen Niclasen, sum avgjørdi at leggja stovnin í Vágum. Her hevur hann verið líka til sitandi samgonga tók við.
Poul Michelsen tók avgerð um at flyta stovnin til Havnar, tí samb. honum var eingin bygningur í Vágum brúkiligur til at húsa hesi skrivstovu. Ótrúligt.
Men landsstýrið lovaði samstundis beinanvegin at byggja nýggjan bygning í Vágum, tí her skuldi stovnurin liggja.
Nú hevur pípan longu fingið annað ljóð. Byggivirksemi hjá landinum skal tolmast og einasta offrið er bygningur til Sjóvinnustýrið í Vágum. Alt annað alment byggivirksemi koyrir full speed.
Hetta luktar og vilja vit í Vága Fólkafloksfelag harðliga mótmæla hesi avgerð hjá samgonguni. Vónandi kann Løgtingið koma á aðrar tankar áðrenn fíggjarlógin verður samtykt.
Eggaba Andreasen, form. Í Vága Fólkafloksfelag


text:
Søgu- og samfelagsdeildin hevur kunningarkvøld um masterútbúgvingar
Fimm masterútbúgvingar verða bjóðaðar út á Søgu- og samfelagsdeildini, og hóskvøldið kl. 19.00 verður skipað fyri kunningartiltaki um hesar útbúgvingarnar
Kunningarfundurin verður í hølunum hjá Søgu- og samfelagsdeildini í Jónas Broncks gøtu 25, har kunnað verður um tær fimm masterútbúgvingarnar.
Tær fimm masterútbúgvingarnar eru:
- Søga (smátjóðir og altjóðagerð)
- Sosialvísindi og samfelagsplanlegging
- Politikkur og umsiting (stjórnmálafrøði)
- West Nordic Studies – Governance and Sustainable Management
- Løgfrøði
Tær tríggjar fyrst nevndu hava partvís felagslestur og hava felagsheitið meistaralæra. Hóskvøldið verða tær lagdar fram undir einum.
Lív Patursson, vísindaligt hjálparfólk á Søgu- og samfelagsdeildini, sigur, at talan er um fimm ymiskar útbúgvingar, men at útbúgvingarleiðararnir hava valt at gera eitt átak saman.
– Vit halda, at deildin hevur eitt breitt útboð av masterútbúgvingum, og tær vilja vit fegin kunna um, so fólk kunnu fregnast, um vit møguliga hava eina masterútbúgving, sum tey hava áhuga í, sigur Lív.
Hon leggur dent á, at tey, ið koma at lurta, sjálvsagt fáa høvi at spyrja nærri um útbúgvingarnar.
– Har vera ikki bara undirvísarar, sum tey kunnu spyrja. Vit vilja gjarna hava, at studentasjónarhornið eisini er umboðað, og tí vera eisini lesandi á ymisku útbúgvingunum, ið kunnu siga frá teirra royndum, sigur Lív Patursson.
Nær: Hósdagin 16. Juni kl. 19.00
Hvar: Søgu- og samfelagsdeildin, Jónas Broncks gøta 25 (yvir av kiosk Activ)
Skráin er hendan:
19.00-19.30
1. Masterlærukonseptið – hvat er tað?
2. Bygnaður og innihald tær fýra lestarhálvurnar.
3. Panel: Spyr undirvísarar og lesandi.
19.30-20.00
1. West Nordic Studies – hvat er tað?
2. Bygnaður og innihald tær fýra lestarhálvurnar
3. Panel: Spyr undirvísarar og lesandi
20.00-20.30
1. Master í Lóg – hvat er tað?
2. Bygnaður og innihald tær fýra lestrarhálvurnar
3. Panel: Spyr undirvísarar og lesandi
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Aksel V. Johannesen, løgmaður, sigur um heimsmálini hjá ST, at tað er ikki nóg mikið, at tað bara eru politikarar, sum síggja týdningin í málunum.
- Tað er neyðugt, at menningarmálini komandi árini gerast fólkslig. Vit eru eitt framkomið vælferðarsamfelag við stórum náttúruríkidømi.
- Sum ein ábyrgdarfullur partur í altjóða samfelagnum eiga Føroyar, á sama hátt sum onnur lond, at taka menningarmálini hjá ST til sín og eftir førimuni royna at røkka teimum. Og tað hava vit í landsstýrinum eisini valt at gera.
- Málið hjá okkum í Føroyum er at kóka menningarmálini niður til nakað, sum vit øll, hvør í sínum lagi, kunnu gera nakað við í okkara gerandisdegi.
- Eg vil, at vit í Føroyum megna at gera menningarmálini til eitt fólksligt átak, har øll gera sítt til at røkka teimum.
Henda boðskap hevði løgmaður Aksel V. Johannesen í røðu, sum hann helt um heimsmálini á ráðstevnu, sum varð hildin í Norðurlandahúsinum 23. februar.


text:
Ingi Samuelsen
12.02.2018 - 15:26
Tíðindi > Uttanlands > Vanlukkur
Í suðurafrikanska stórbýnum Cape Town telja tey nú dagarnar niður móti ”Degi null”, tá onki vatn er eftir í býnum.
Støðan er álvarslig. Vatnið er skamtað, og nú berast tíðindi um, hvussu vatn verður stolið, hamstrað og børsað. Seinast var, at tjóvar høvdu stolið vatngoymslurnar í kjallaranum í tjóðartinginum.
Men Cape Town er ikki einasti stórbýur við vatntrupulleikum. BBC skrivar um eina kanning frá 2014, sum vísir at yvir ein milliard fólk ikki hava atgongd til rennandi vatn, og at 2,7 milliardir fólk hava trupulleikar við drekkivatninum minst ein mánaða um árið.
Og ST ávarar um, at eftirspurningurin eftir drekkivatni verður 40 prosent størri enn útboðið longu áðrenn 2030.
Ikki óvæntað er tað teir stóru býirnir, sum hava størstu trupulleikarnar við vatnveitingini. Í felstu førum er tað dálkað vatn, ið er stóri trupulleikin.
Fimm stórbýir við vatntrupulleikum
Brasilski milliónabýurin São Paulo var í somu støðu sum Cape Town í 2015. Vatngoymslurnar vóru komnar niður á 4 prosent, og talan var um bert fáa dagar áðrenn tær 20 milliónirnar í býnum lógu í vatnloysi. Krappan varð loyst í 2016, tá regn bjargaði goymslunum.
Í Bangalore í Inddia, landsins kt-høvuðsstaði, sum er í stórum vøkstri, eru eisini trupulleikar við vatninum. Vatnveitingin er gomul, og kanningar vísa, at vatn úr kloakkunum verður blandað við drekkivatnið í stórum pørtum av býnum, sum hevur 12 milliónir íbúgvar.
Kinesiski høvuðsstaðurin, Beijing, hevur eisini stórar trupulleikar við dálking av bæði vatni og luft. Ein kanning í 2015 vísti, at 40 prosent av omanávatninum er so dálkað, at tað ikki eingang kundi brúkast í landbúnaðinum ella ídnaðinum. Í Beijing búgva 20 milliónir fólk, sum í útgangsstøði ikki hava nóg mikið av vatni.
Kairo í Egyptalandi hevur fingið vatnið úr Nilánni síðan faraoarnir ráddu fyri borgum. Men vatnið í Nílá er nú so dálkað, at tað hóttir vatnveitingina. Egyptar óttast byrgingar uppi í Etiopia, sum kunnu lækka vatnstøðuna í ánni, og lág vatnstøða gevur størri dálking. ST óttast, at Kairo kemur í álvarsligar vatntrupulleikar innan 2025.
Meksiko býur hevur havt vatnveiting gjøgnum kanalir, sum atzekarnir bygdu í søguligari tíð. Men teir 20 milliónir íbúgvarnir hava nú trupulleikar, og býurin má innflyta dekkivatn. 20 prosent av íbúgvunum kunnu ikki rokna við reinum vatni.


text:
Føroysku reglurnar um hvílutíð sambært STCW-sáttmálanum frá 2010 hava verið í gildi síðani 2. november 2012. Kunngerðin er at finna her á heimasíðuni saman við kunngerðum, sum seta millumtjóða MLC-sáttmálan í gildi umborð á føroyskum skipum.
Sjóvinnustýrið hevur framleitt talgilt forrit í excel (hvílitíðartalvu), sí viðheftu leinkju, sum roknar og hjálpir sjófólki at halda skil á hvílitíðini sambært reglunum. Treytin er, at talvan verður fylt út neyvt sambært leiðbeiningini.
a) at gera eini fráviksboð um, hví hetta er hent, og
b) at fáa nóg mikið av hvíld í tíðarskeiðinum aftaná
Skip kunnu brúka teirra egnu talgildu forrit, ið skrásetur hvílitíðina fyri einstaka sjófólkið umborð. Um onnur forrit, enn tað Sjóvinnustýrið hevur gjørt, verða brúkt er treytin, at tað er góðkent av Sjóvinnustýrinum.


text:
II. Timotheus kapitul 3:
HETTA viti eisini, at í hinum síðstu døgum skulu koma váðasamar tíðir.
2 Tí at menn skulu vera elskarar síns egna sjálvs, ágirndarsamir, reyparar, hugmóðigir, Guðsspottarar, óhoyriligir móti foreldrum, ótakksamir, vanheilagir,
3 Uttan náttúrligan alsk, sáttmálabrótarar, falskir ákærarar, ósærstýrligir, harðligir, vanvirðarar av teim sum eru góðir,
4 Svíkjarar, framlopnir, uppblásnir, elskarar av njótingum meiri enn elskarar av Guði;
5 Havandi ein form av gudiligleika, men avnoktandi kraftina av honum: frá slíkum vend burtur.
6 Tí at av hesum slagi eru teir sum sníkjast inn í húsˇ, og leiða til fanga fjákutar kvinnur – løddar við syndum, leiddar burtur við ymsum lystum,
7 Altíð lærandi, og aldri førir fyri at koma til kunnleikan um sannleikan.
8 Nú, eins og Jannes og Jambres stóðu ímóti Mósesi, soleiðis standa eisini hesir ímóti sannleikanum: menn av spiltum hugum, afturrekingar viðvíkjandi trúnni.
9 Men teir skulu ei fara longur fram: tí at teirra dárskapur skal verða eyðsýndur øllum monnum, eins og teirra eisini varð.
10 Men tú hevurt til fulnar kent mína Guðslæru, lívsførslu, endamál, trúgv, langmóð, vælvild, tolmóð,
11 Atsóknir, líðingar, sum komu til mín í Antiochiu, í Iconium, í Lýstru; hvørjar atsóknir eg útstóð: men út úr teim øllum Harrin útfríaði meg.
12 Ja, og allir, sum vilja liva gudiliga í Christi Jesusi, skulu líða atsókn.
13 Men óndir menn og tølarar skulu vaksa verri og verri, villleiðandi, og verðandi villleiddir.
14 Men halt tú áfram í teim tingunum sum tú hevurt lært, og ert vorðin sannførdur um, vitandi av hvørjum tú hevurt lært tey;
15 Og at frá barni av tú hevurt kent hinar heilagu skriftir, sum eru førar fyri at gera teg vísan til frelsu, gjøgnum trúgv sum er á Christ Jesus.
16 Øll skrift er givin við íblástri av Guði, og er gagnlig til Guðslæru, til írættaseting, til rættleiðing, til undirvísing í rættvísi:
17 Fyri at Guðs maðurin má vera fullkomin, fullvegis útgjørdur at øllum góðum verkum.
HIN ALMENNI EPISTIL JUDASAR:
JUDAS, tænari Jesu Christs, og bróðir Jákobs, til teirra sum eru halgaðir av Guði Faðirinum, og varðveittir í Jesusi Christi, og kallaðir:
2 Miskunn at tykkum, og friður, og kærleiki, veri margfaldað.
3 Háttelskaðu, tá ið eg veitti allan íðinskap at skriva tykkum um hina felags frelsu, var tað neyðturviligt hjá mær at skriva tykkum, og formana tykkum, at tit skuldu álvarsamligani stríða fyri trúnni, sum varð einaferð fingin teimum heilagu.
4 Tí at tað eru ávísir menn, skridnir inn óvarnandi, sum vórðu áður frá gamlari tíð útnevndir til hesa dómfelling, ógudiligir menn, umgerandi náði Guðs várs yvirí skendsku, og avnoktandi hin einasta Harra Guð, og váran Harra Jesus Christ.
5 Eg vil tí seta tykkum í endurminning, tó at tit einaferð vitstu hetta, hvussu ið Harrin, havandi frelst fólkið út úr Egyptalandi, aftaná oyddi tey sum trúðu ikki.
6 Og teir einglarnar, sum hildu ikki sína fyrstu støðu, men yvirgóvu sín egna bústað, hevur hann goymt í ævigtvarandi ketum undir myrkri, framat dómi hins mikla dags.
7 Enntá sum Sodoma og Gomorrha, og staðirnir íkring teir á líkan hátt, gevandi seg sjálvar yvir til siðloysis, og farandi eftir fremmandum kjøti, eru settir fram til eitt fyridømi, líðandi revsidómin av ævigum eldi.
8 Líkaleiðis eisini hesir skitnu droymararnir óreinka kjøtið, vanvirða harradømi, og tala ilt um tignir.
9 Tó høvuðseingilin Michael, tá ið hann stríddi við djevulin, skifti hann orð um Móse likam, tordi ei føra ímóti honum eina háðandi ákæru, men segði, Harrin harti teg.
10 Men hesir tala ilt um tey ting sum teir kenna ikki: men tað, sum teir kenna náttúrligani, eins og vitleys djór, í teimum tingunum spilla teir seg sjálvar.
11 Vei teimum! tí at teir hava gingið á vegi Cáins, og runnu grádigani eftir villfaring Bálaams fyri endurgjald, og glataðust í andmæling Cora.
12 Hesir eru blettir í tykkara vælvildar-festum, tá ið teir festa við tykkum, nørandi seg sjálvar uttan ótta: skýggjˇ teir eru, uttan vatn, drivnir umkring av vindum; trø, hvørs ávøkstur følnar, uttan ávøkst, tværreisur deyðir, slitnir upp við røturnar;
13 Øðisligar sævaraldur, froðandi út teirra egnu skomm; reikandi stjørnur, til hvørja er avlagdur myrkursins svartleiki um ævir.
14 Og Enoch eisini, hin sjeyndi frá Adami, propheteraði um hesar, sigandi, Sí, Harrin kemur við tíggju túsundum av sínum heilagu,
15 Til at útinna dóm uppá allar, og at sannføra allar sum eru ógudiligir teirra millum um allar teirra ógudiligu gerðir sum teir hava ógudiligani framt, og um allar teirra hørðu talur sum ógudiligir syndarar hava talað ímóti honum.
16 Hesir eru knarrarar, klagarar, gangandi eftir teirra egnu lystum; og teirra muður talar mikil uppblásandi orð, havandi persónar manna í metum uppá grund av frama.
17 Men, háttelskaðu, minnist tit orðini sum vórðu talaði áður av ápostlum várs Harra Jesu Christs;
18 Hvussu ið teir søgdu tykkum, at tað skuldu verða spottarar í hini síðstu tíð, sum skuldu ganga eftir teirra egnu ógudiligu lystum.
19 Hesir veri teir sum atskilja seg sjálvar, sansaligir, ei havandi Andan.
20 Men tit, háttelskaðu, byggjandi upp tykkum sjálvar á tykkara mest heilagu trúgv, biðjandi í Halga Andanum,
21 Haldið tykkum sjálvar í kærleika Guðs, væntandi eftir miskunn várs Harra Jesu Christs til ævigs lívs.
22 Og við summum havið várkunn, gerandi mun:
23 Og aðrar frelsið við ótta, hálandi teir út úr eldinum; hatandi enntá klæðið, blettað av kjøtinum.
24 Nú, honum sum er førur fyri at varða tykkum frá at falla, og at seta tykkum fram feilafríar frammi fyri nærveruni av síni dýrd við ovurhonds fagnaði,
25 Til hins einasta vísa Guðs várs Frelsara, veri dýrd og hátign, harradømi og máttur, bæði nú og ævir. Amen.
II. Pætur kapitul 2:
MEN tað vóru eisini falskir prophetar millum fólksins, enntá sum tað skulu verða falskir frálærarar tykkara millum, sum loyniliga skulu føra inn heldømiligar ranglærur, enntá avnoktandi Harran sum keypti teir, og føra uppá seg snara oyðing.
2 Og mangir skulu fylgja teirra herviligu vegum; við grund av hvørjum sannleikans vegur skal verða ilt talaður um.
3 Og gjøgnum havisjúku skulu teir við falsaðum orðum gera handilsskap úr tykkum: hvørs dómur nú frá langari tíð drálar ikki, og teirra heldøming durvar ikki.
4 Tí um Guð eirdi ikki einglunum sum syndaðu, men kastaði teir niður til helvitis, og gav teir yvir í myrkurs ketur, at verða goymdar framat dómi;
5 Og eirdi ikki hinum forna heimi, men frelsti Nóah, hin áttanda persón, ein rættvísis-boðara, førandi inn flóðina omanyvir heim hinna ógudiligu;
6 Og broytandi staðir Sodomu og Gomorrhu yvirí øsku, avdømdi teir við eini hvølving, gerandi teir til eitt fyridømi teimum sum aftaná skuldu liva ógudiliga;
7 Og útfríaði rættvísa Lot, plágaður við hin gravskitna levnað hinna vondu:
8 (Tí hasin rættvísi maðurin, búgvandi teirra millum, í hoyrn og sjón, plágaði sína rættvísu sál frá degi til dags við teirra ólógligu gerðir;)
9 Harrin veit hvussu at útfría hinar gudiligu burtur úr freistingum, og at goyma hinar órættvísu framat dómsdeginum at verða revsaðar:
10 Men serliga teir sum ganga eftir kjøtinum í óreinsku-girndini, og vanvirða stjórn. Frekir teir eru, eginviljaðir, teir firnast ikki at tala ilt um tignir.
11 Hvar ið einglar, sum eru størri í kraft og mátti, koma ikki við spottandi ákæru ímóti teimum framfyri Harran.
12 Men hesir, eins og náttúrlig, vitleys djór, gjørd til at verða tikin og oydd, tala ilt um tey tingini sum teir skilja ikki; og skulu fullkomiliga glatast í teirra egnu spilling;
13 Og skulu móttaka órættvísis endurgjald, sum teir sum telja tað njóting at óryggjast á deginum. Blettir teir eru og lýtir, válkandi sær sjálvum við teirra egnu villleiðingum, meðan teir veitslast við tykkum;
14 Havandi eygu full av hordómi, og sum kunnu ikki halda uppat frá synd; tølandi óstøðugar sálir: eitt hjarta teir hava vant við havisjúkum gerðum; bølbiðin børn:
15 Sum hava yvirgivið hin rætta vegin, og eru farnir av leið, fylgjandi vegi Bálaams Bosors sonar, sum elskaði órættvísis løn;
16 Men varð hartaður fyri sína misgerð: hin málleysi asnin, talandi við mansrødd, aftraði ørskapin hjá prophetinum.
17 Hesir eru keldur uttan vatn, skýggj sum verða rikin við einum harðveðri; til hvørja myrkurs disið er goymt um ævir.
18 Tí at tá ið teir tala mikil, uppblásandi fáfongdar-orð, lokka teir, gjøgnum girndir kjøtsins, gjøgnum mikið teymaloysi, teir, sum reint høvdu komist undan teimum sum liva í villu.
19 Meðan teir lova teimum frælsi, eru teir sjálvir tænararnir hjá spilling: tí av hvørjum ein maður verður yvirvunnin, av hinum sama verður hann førdur í trældóm.
20 Tí at um, eftir at teir hava komist undan dálkingum heimsins, gjøgnum kunnleikan til Harrans og Frelsarans Jesu Christs, teir verða aftur fløktir harí, og yvirvunnir, hin seinni endin verður verri hjá teimum enn byrjanin.
21 Tí at tað hevði verið betri fyri teir ikki at havt kent veg rættvísis, enn, eftir at teir hava kent hann, at venda frá hinum heilaga boði teimum varð fingið.
22 Men tað er hent teimum samsvarandi við hitt sanna orðtak, Hundurin er vendur til egnu spýggju sína aftur; og súgvin, sum varð tvigin, til sína veltan í móruni.
Galatararnir 3:13:
Christus hevur endurloyst okkum frá banning lógarinnar, verðandi gjørdur ein banning fyri okkum: tí at skrivað stendur, Bannaður er hvør tann, sum á træi hongur:
II. Corinthararnir 5:21:
Tí at hann hevur gjørt hann at vera synd fyri okkum, sum kendi onga synd; fyri at vit máttu verða gjørdir rættvísi Guðs í honum.
II. Thessalonikararnir, kapitul 2:
NÚ, vit bøna tykkum, brøður, við komu várs Harra Jesu Christs, og við okkara savnan saman at honum,
2 At tit verði ikki skjótt skakaðir í sinni, ella verði órógvaðir, hvørki við anda, ella við orði, ella við brævi sum frá okkum, sum at dagur Christs er fyri hond.
3 Latið ongan mann villleiða tykkum við nøkrum midlum: tí at tann dagurin skal ikki koma, uttan tað komi eitt fráfall fyrst, og hasin syndarinnar maðurin verði opinberaður, glatanarsonurin;
4 Sum stendur ímóti og hevjar seg sjálvan uppum alt sum verður kallað Guð, ella sum verður tilbiðið; so at hann sum Guð situr í templi Guðs, lýsandi seg sjálvan, at hann er Guð.
5 Minnast tit ikki, at tá ið eg var enn hjá tykkum, tá segði eg tykkum hesi tingini?
6 Og nú vita tit hvat heldur aftur, at hann mátti verðið opinberaður í tíð síni.
7 Tí at misgerðar-loyndardómurin virkar longu: einans hann, sum nú heldur aftur, vil halda aftur, inntil hann verði beindur burtur av veginum.
8 Og tá skal hasin Vondi verða opinberaður, hvønn Harrin skal upptæra við andanum av munni sínum, og skal oyða við bjartleikanum av komu síni:
9 Enntá hann, hvørs koma er eftir virkan Satans við allari kraft og teknum og lúgvandi undrum,
10 Og við allari villleiðiligsemi av órættvísi í teimum sum glatast; av tí at teir tóku ikki ímóti kærleikanum til sannleikan, at teir máttu verðið frelstir.
11 Og fyri hesa grund skal Guð senda teimum kraftmikla villu, at teir skuldu trúgva eini lygn:
12 At teir allir máttu verða heldømdir sum trúðu ikki sannleikanum, men høvdu hugnað í órættvísi.
13 Men vit eru skyldigir til at veita tøkkir alvegis til Guðs fyri tykkum, háttelskaðu brøður av Harranum, av tí at Guð hevur frá byrjanini útvalt tykkum til frelsu gjøgnum halgan Andans og trúgv sannleikans:
14 At hvørjum hann kallaði tykkum við gleðiboðskapi okkara, til lutingina av dýrd várs Harra Jesu Christs.
15 Tessvegna, brøður, standið fastir, og haldið tær siðvenjur sum tit hava verðið lærdir, hvørt við orði, ella epistli okkara.
16 Nú, vár Harri Jesus Christus sjálvur, og Guð, enntá Faðir vár, sum hevur elskað okkum, og hevur givið okkum ævigtvarandi troyst og góða vón gjøgn náði,
17 Uggi hjørtu tykkara, og grundfesti tykkum í hvørjum góðum orði og verki.


text:
Nýtt skeið í listterapi fyri teg, ið hevur ella hevur havt krabbamein byrjar fyrst í januar 2018
Nýtt skeið í listterapi fyri teg, ið hevur ella hevur havt krabbamein, byrjar fyrst í januar 2018
Orðið ''listterapi'' skapar ofta mótstøðu í fólki. Tey siga seg ikki kenna tað og halda, at “tey skulu vera 'kunstnerisk' fyri at kunna melda seg til”. Tey eru bara ikki vitandi um, at tað nettup kann vera ein fyrimunur IKKI at vera vanur at úttrykkja seg kreativt.
Hevur tú áræði at kasta teg út í nakað nýtt og heldur teg kunna fáa gleði av at koma út millum onnur, sum eisini hava ella hava havt krabbamein, kanst tú róliga melda teg til. Dentur verður lagdur á, at tú skal føla teg so tryggan sum gjørligt, og at umstøðurnar eru fjálgar og hugnaligar. Á skeiðnum kanst tú í trúnaði úttrykkja teg um tína støðu - bæði við orðum, tekning, máling og skriving, og tú verður vegleidd/ur soleiðis, at tað verður so lætt sum gjørligt at koma í gongd við tann kreativa partin av innihaldinum. Eisini er eitt sindur av viðkomandi undirvísing og ymisk øvilsir.
Bólkurin byrjar fyrstu viku í januar og kemur saman 10 ferðir, einaferð um vikuna, einar 3 til 4 tímar hvørja ferð. Skeiðsleiðari er Fía Lamhauge, life coach og listterapeutur
Her eru partar av viðmælum frá luttakarum:
“Tit vóru mær ókendar, tá byrjað var, men haldi eg meg nógv hava lært hetta skeið um samanhald, um sjúku, um gleði og gleim, og hvussu vit kunnu halda fram á leið.”
“Listterapiin hevur fingið meg til at opna upp og seta orð á sjúkuna og alt tað trupla rundanum, tá ein fær staðfest hættisliga sjúku. Havi frá byrjan av, tá eg bleiv sjúk, lagt nógva orku í at vera sterk, men havi nú lært týdningin av at heilsa øllum kenslum og hugsanum vælkomnum, og tað havi eg lært við at skriva, tekna, mála og av sjálvari undirvísingini. Tað hevur verið ein stór avbjóðing at úttrykkja meg kreativt; nakað, ið ikki er mín styrki, men eg haldi, eg eri blivin meira djørv at kasta meg út í ting, eg ikki havi roynt áður. Eg kann viðmæla øllum at fara til listterapi.”
“Eg meldaði meg til nakað, sum eg ikki ánaði, hvat tað gekk út uppá. Hetta hevur verið mær ein deilig og gevandi tíð. Eg føli meg sterkari enn fyrr. Takk.”
Um hetta ljóðar sum nakað fyri teg, kanst tú seta teg í samband við Krabbameinsfelagið við at ringja 317959 ella umvegis teldupost kmf@krabbamein.fo og melda teg til tilboðið, sum felagið bjóðar tær ókeypis.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Skúlastýrið fingið teldupostadressu
06.01.2014
Sum ein liður í at gera tað lættari at koma í samband við skúlastýrið, hevur skúlastýrið fyri Vestmanna Skúla fingið hesa teldupostadressu: skulastyrid@vestmanna.fo
Skúlastýrið fyri Vestmanna Skúla ynskir at gera arbeiðið í skúlastýrinum meiri opið og sjónligt.
Ætlanin er at leggja fundarfrágreiðingar á heimasíðu skúlans og hjá kommununi, eins og at øll hava atgongd til eitt yvirlit yvir, nær fundir eru í skúlastýrinum.
Skúlastýrið ynskir eisini, at tað skal vera lætt at koma í samband við skúlastýrið, eins og foreldur skulu gerast meiri forvitin eftir at vita, hvat rørir seg í skúlastýrinum.
"Vit eru fyrst og fremst vald í skúlastýrið av foreldrum, og ynskja vit tískil eisini, at tit sum foreldur venda tykkum til okkara um eitthvørt er, sum tit ynskja skal verða viðgjørt í skúlastýrinum", sigur Jóngerð Nielsen, forkvinna í skúlastýrinum.
Meira fæst at vita um skúlastýrið á heimasíðuni hjá Vestmanna Skúla.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Seinnapartin sunnudagin varð Mentanarvikan sett í Løkshøll og vóru uml. 200 fólk til tiltakið, har nógv ymiskt spennandi var á skránni.
Magnus Rasmussen, borgarstjóri, leiddi setanina, meðan Jógvan Fríðrikson, bispur, setti vikuna við hugfarsligari røðu.
Aftaná vóru framførslur við sangi, dansi og tónleiki.
Sum partur av setanini varð skipað fyri einum gongutúri frá Løkshøll runt Toftavatn í erva, har eini 30 fólk luttóku.
Áðrenn farið var til gongu, býtti Nósi endurskin út til gongufólkið, og
øll børnini fingu eina ballón.
Møguleiki var eisini at keypa sær ein drekkamunn og okkurt gott afturvið í café’ini í Løkshøll.


text:
Tennis
Tennis er bóltleikur við lítlum bólti ið verður sligin við kettjara tvørtur um net. Sum einmansleikur el. tvímansleikur. Tennis var upprunaliga eitt margháttligt, franskt spæl, nevnt kongligt- ella rætt tennis. Tennis var fyrstu ferð spælt fyri nærum 1.000 árum síðan. Nútíðartennis verður eisini nevnt vallatennis. Spælt verður á grasvølli, oftast á hørðum vølli sum til dømis leirjørð.
Altjóða tenniskappingar á hægsta stigi verða spældar í USA, Onglandi, Avstralia, Svøríki og Fraklandi. Heimsins bestu tennisleikarar fáa stórar peninganøgdir í vinningi og lýsingaravtalum.


text:
Mobil ID
– Tú hevur altíð tín talgilda samleika við tær
Rákið er, at alsamt meira savnast á fartelefonini. Aðrastaðni er longu gjørligt at gjalda við fartelefonini, og harvið slepst undan at hava gjaldskortið í lummanum, tá farið verður til handils. Atgongumerki, ferðaseðlar, busskort o.a. flyta seg eisini meira og meira yvir á fartelefonina.
Tað er eisini gjørligt at goyma talgilda samleikan á fartelefonini. Tá er ikki neyðugt at hava annað enn fartelefonina við sær, tá ið ein skal undirskriva skjøl hjá læknanum, heinta heilivág á apotekinum ella innrita í netbankan.
Privati lykilin til talgilda samleikan verður goymdur trygt á SIM-kortinum á fartelefonini. Lykilin er vardur við einum loyniorði, sum einans borgarin kennir, og tað er ógjørligt at kopiera lykilin úr SIM-kortinum.
Tá ið tú skalt innrita á eina heimasíðu, skrivar tú títt telefonnummar og trýstir á innrita. Fartelefonin biður teg um loyniorðið, og síðan ert tú innritaður. Hetta er sera einfalt og krevur ikki annað enn sjálva fartelefonina.
Tú kanst innrita frá øllum eindum, bæði teldu, teldli og fartelefon, uttan at tú skalt leggja nakað inn frammanundan; bara tú hevur fartelefonina hjá tær.
Skipanin verður nýtt í Íslandi, Noregi, Finnlandi, Estlandi og fleiri øðrum londum. Fólk hava tikið sera væl ímóti hesari nýggju loysnini, ið bæði er einføld og brúkaravinarlig.


text:
Orð og lag: Jákup Eli Joensen
Hon er svøk, hon pínur meg, hon er ørasta gentan, men eg veit, at eg elski hana
Og tá ið vit eru saman, so forkelar hon meg, hon skræðir meg til sín, og rívur
meg upp á sítt kamar
Tí hon finnur ei fittari sjeik enn eg, hon bæði ringjir, og sms´ar hvørt sekund
til mín
Og so bjóðar hon mær okkurt, at drekka, og so eigur hon okkurt gott omaná
Hon bindir meg fastan í songuni, og so leikar hon í, hon fær meg, at koma
líka sum eg fái hana
Og tá ið eg møðist, so vil hon hava meir, men eg eri, so heppin, tí at eg havi
funnið hana
Tí hon finnur ei fittari sjeik enn eg, hon bæði ringjir, og sms´ar hvørt sekund
til mín
Og so bjóðar hon mær okkurt, at drekka, og so eigur hon okkurt gott omaná


text:
Fleyr við í Nordic Masters
Fyri aðru ferð hevur Fleyr lið við í árligu ungdómskappingini Scadinavian Masters, sum Fortuna Odense skipar fyri. Kappingin er ætlað sum venjing hjá liðunum, sum eru við, men er eisini partur í tilgongdini hjá danska flogbóltssambandinum at velja og venja bestu ungu leikararnar. Hesaferð eru fleiri týsk lið við umframt sjálvandi donsku liðini. Fyri Fleyr er hetta góð venjing, og ein roynd at síggja, hvussu liðini eru fyri borin saman við donsk og týsk lið.
Fleyr hevur tvey gentur 16 lið við í kappingini og eitt dreingir 16. Bæði gentuliðini leiktu 4 dystir leygardagin, og tað hevur gingið sera væl. Fleyr 2 hevur vunnið tveir og tapt tveir. Fleyr 1 hevur gjørt bart í dag, og vunnið allar sínar dystir. Liðið hevur einki sett tapt.
Hjá dreingjunum byrjaði dagurin trilvandi, og liðið tapti fyrsta dystin, men so tók liðið sær um reiggj og vann hinar báðar dystirnar leygardagin. So statt hava øll trý liðini hjá Fleyr staðið seg væl í kappingini higartil.
Kappingin heldur fram allan sunnudagin. Um morgunin eru fleiri innleiðandi dystir, og síðan koma dystir um plássini í kappingini. Ferðalagið kemur heim aftur sunnukvøldið.
Fortuna, Gentofte, Ahrensburger TSV og Lyngby-Gladsaxe


text:
Tíðindi
Renningardagurin 10. oktobur 2012
- Hósdagur, 11 Oktober 2012 23:53
Renningardagurin í ár eyðnaðist sera væl. Vit runnu frá Stranda skúla inn til Prestá á Skála og út aftur.. Tann teinurin er tilsamans 11 km. Summi runnu 11 km, onnur 22 km og onnur enn meira!
Rennidagur
- Mánadagur, 08 Oktober 2012 21:46
Tann árligi rennidagurin í Stranda skúla verður mikudagin 10. oktober kl. 08.00.
Runnið verður inn á Prestá á Skála.
Stranda skúli var tann skúlin, ið rann flest km. í miðal seinasta ár. Hetta er nakað, ið vit aftur vilja royna í ár.
Seinast vóru tað 4 næmingar, ið runnu heilt maraton. Teir vóru: Carl Rasmussen, Sjúrður Arnason, Simona á Fríðriksmørk og Ari Olsen.
Stranda skúli vil heita á allar bilførarar, um at ansa eftir næmingunum, tá runnið verður.
Foreldrafundur 11. oktobur
- Mikudagur, 03 Oktober 2012 22:10
Almennur foreldrafundur í Stranda skúla
Hóskvøldið 11. okt., kl. 19:00 verður almennur foreldrafundur í Stranda skúla
Jógvan Fríðriksson heldur fyrilestur um evnið “Sjálvsvirði í almenna rúminum”
Eisini verður uppstillingarfundur til skúlastýrisvalið 13. nov., valevnislistar verða gjørdir
Møti fjølment
Skúlastýrið


text:
Bátahugni í Hvalvík
Bátahugni er síðsta leygardag í mai mánað á hvørjum árið. Í 2019 verður tað helst 1. juni.
Hvørt ár verður siglt av Selatrað til Hvalvíkar har Sundalags bátafelag skipar fyri ymiskum tiltøkum við bátahylin. Kostnaður fyri at melda til er 300 kr. fyri hvønn bát. Íroknað gjaldið er máltíð tá komið verður í land.
Vælkomin
Sundalags Bátafelag
Finn bátafelagið á facebook: Sundalags Bátafelag
Myndir frá Bátahugnanum 2018 síggjast her:
http://sunda.fo/index.php/borgarin/mentan/batahugni-i-hvalvik#sigProId5f936022b4


text:
Kili høgra-forseta og BTÚ í sosialistiska Venezuela tødnaður í helvt
Herfyri vann konservativi milliardingurin Sebastian Pinera forsetavalið í Kili og avloysti sosialistisku Michelle Bachelet. Pinera var forseti 2010-2014 og so væl umtóktur, at kilenar valdu hann aftur við tryggum meiriluta. Sosialistiska mótvalevnið hevði ongan kjans.
Kilenska grundlógin forðar forsetum at sita longur enn 4 ár í senn, men loyvir teimum at stilla uppaftur til val 4 ár seinni. Sama hendi Bachelet 2006-2010.
Í fyrra valskeiði Pineras vaks kilenski búskapurin óført, m.a. tí at prísurin á kopari, ið er høvuðs útflutningsvøran hjá Kili, var høgur. Pinera helt statsins útreiðslur aftur, m.a. til almanna- og útbúgvingarmál, ið fólk vóru misnøgd við.
Men mótstøðan var lítið ímóti tí, Bachelet fekk av av lágum koparprísi, og tí at hennara sosialistiska stjórn hækkaði skattirnar til at fíggja almennar útreiðslur.
Kile hevur havt ein av heimsins mest frælsu búskapum líka síðan Pinochet. Tí hevur Kile uttan sammeting sterkasta og ríkasta búskap í Suðuramerika.
Tað hoyra vit lítið um í vinstravendu miðlunum. Enn minni hoyra vit um, at planbúskapurin í sosialistiska Venezuela tødnar skjótt saman við tí svinnandi demokratinum undir marxistiska einaræðisharranum Nicolas Maduro.
5 mió fólk (20%) eru rýmd til Brazil, Columbia og USA. Øll landsins dýr eru etin (eisini í djóragørðum), inflatiónin er 16.000% p.a., arbeiðsloysið nærkast 40% (smbr IMF). Landið hevur 2 tjóðarting, annað eigur Maduro)
BTÚ minkaði 16% í 2016, 14% í fjør og verður 15% í ár. Av berari sosialismu er venezuelski búskapurin tødnaður 50% farnu 3-4 árini. Bara løgreglu- og hermenn og almenn starvsfólk í tænastu hjá Maduro-stjórnini fáa løn, ið missir helvtarvirði frá morgni til kvøld. Eingin matur, heiluvágur ella vesipappír
Miðal ársinntøkan í oljuríka Venezuela er fallin í $ 5.500 pr íbúgva, í Kili er hon hækkað upp í $ 25.000 (Argentina nú bert $ 15.000 aftur av sosialismu).
Venezuela er við at gerast ein humaniter vanlukka. USA og grannalondini hava fryst allar konti hjá politiskum leiðarum í Venezuela. Ríkasta kvinnan í landinum er Maria Chavez, ið er góð fyri $ 2,5 mia uttan at hava útbúgving og uttan at hava arbeitt vanligt arbeiði í lívinum.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Mentamálaráðharrin og ein løgtingslimur vilja innføra sensur av einstøkum privatum miðlum
Kristin Michelsen: Hetta er brot á lógirnar hjá Javnaðarflokkinum
100.000 í bót vegna manglandi trygd
Eingin makrelur í Føroyskum sjógvi
Jenis ætlar sær í landsstýrið
Alt hevur sína tíð her á fold
Feðgar lógu hvørjum øðrum eftir lívinum
R7 og KvF samsenda
Føroyar og Føroyingar... Ja, hvat er at siga um okkum?
Dennis og Jenis í sendingini NOVA. Lokalsending Nova úr Suðuroynni í dag frá klokkan 13.00 til 15.00
Vespureiðrið (93) - 15. okt 2018
Tað er ikki p-talið sum ger okkum til føroyingar
NOVA úr Suðuroynni - Sending 25 - prát við Jenis av Rana
Óttast Kinesiska 5G tøkni
Fuglafjarðarsendingin (7) - 18. okt. 2018
Islamar vildu hava australska rossaranch, og ánarin er tjóðarhetja
Óreglusemi á fundarborði í fiskimálaráðnum
Professari skotið seg í armin til at mótmæla Trump
Sosialt ólag millum svørt og ikki rasisma er orsøk til svarta mannfallið í USA
Kommunuskatturin minkar í Klaksvík og Runavík
Metis - Øll sendingin - 16. oktober 2018
Líggjas Johannesen: Hvar eru pengarnir brúktir?
At lata Almannaverkinum fleiri íbúðir loysir sjálvandi nakað
Eg gangi út frá, at Poul Michelsen hevur eina góða frágreiðing til vanliga skattgjaldaran
Samband
Postboks 226
FO-600 Saltangará


text:
LÓGIR Á HAVUMHVØRVISØKINUM
Á havumhvørvisøkinum galda tvær týðandi lógir - "Lóg um trygd á sjónum" og "Lóg um verju av havumhvørvinum". Nærri ásetingar eru at finna ávikavist í tekniskum reglum frá Sjóvinnustýrinum og í kunngerðum, sum Umhvørvisstovan umsitur.
Í høvuðsheitum fevnir lógin um trygd á sjónum um krøv til tekniskan útbúnað og mannagongdir umborð á skipum, meðan lógin um verju av havumhvørvinum fevnir um at áseta mørk fyri útlát, móttøkuskipanir á landi v.m. Skipssíðan, er í flestu førum mark fyri hvør av hesum lógum er galdandi.
Sjóvinnustýrið, ella eitt klassafelag ger eftirlit við tí tekniska útbúnaðinum umborð á skipum- T.d. verður kannað um oljudagbøkur eru førdar, og verða neyðug loyvisbrøv sambært altjóða MARPOL-sáttmálanum skrivað út. Umhvørvisstovan hevur saman við kommununum ábyrgd av at umsita reglurnar um móttøkuskipanir á landi t.d. olju og burturkasti.
Tá ið Sjóvinnustýrið ger eftirlit umborð á skipum og bátum, verður ávísteftirlitsskjal nýtt til hetta endamál.
Øll skip og bátar skulu hava uppsløg hangandi, sum týðiliga vísa, hvussu beinast skal fyri burturkasti o.ø.
Fiskifør 15 metrar og longri skulu hava hesi uppsløg:
Fiskifør undir 15 metrar skulu hava hetta uppslag:


text:
A vitamin
A vitamin er ein feittloysilig vitamin sum er neyðug fyri sjón, immunskipan, nøring, slímhinnu og vøkstur. Stórt trot av A vitaminum kann føra til infektión, náttarblindleika og blindleika.
Týdningarmestu sløg av A vitaminum eru retinol, retinal og retinsýra, sum fáast frá djórum, og karotenir, sum fáast frá plantum.
Óbrúktar A vitaminir kunnu varðveitast í livur og feittvevna til seinni nýtslu. Av tí at A vitaminir eru lutfalsliga leingi í kroppinum er ikki neyðugt at tær verða etnar hvønn dag, t.d. kann tørvurin verða nøktaður við at eta livur eina ferð um vikuna.
Týdningur[rætta | rætta wikitekst]
A vitaminir eru týdningarmiklar fyri sjónina. Tær verða nýttar til framleiðslu av einum litevni í nethinnuni (sjónarpurpur), sum er neyðugt fyri at kunna síggja í dimmun ljósi. Sjónarpurpur verður virki tá ljósið rakar nethinnuna, sum síðani, gjøgnum nervaleiðina, skapar eitt elektriskt signal til heilan og verður til eina mynd.
Umframt hetta hava A vitaminir týdning fyri vøkstur, framleiðslu av nýggjum sáðkyknum, smakksansin, immunskipanina og mótstøðuføri móti bakteriuinfektiónum.
Eisini hava A vitaminir týdning fyri regulering av genum, og tí eisini fyri hvussu fostur útvikla síni organ.
Í kostinum[rætta | rætta wikitekst]
A vitaminir (retinol) fáa vit t.d. frá livur, fisk og egg, og A vitaminir (karotenir) fáa vit t.d. frá gularøtum, spinat, grønkál, abrikosum og melónum.
Í Danmark er tað sera sjáldsamt at fólk hava mangul uppá A vitaminir. Harafturímóti fáa summi ov nógvar A vitaminir, serliga gjøgnum ein feittríkan kost við nógv livur.
Ov nógv A vitamin er skaðiligt og um kvinna er við barn, veksur hetta um vandan fyri avskapan av fostrinum. Kvinnur sum eru við barn ella geva bróst verða tí tilmæltar ikki at eta livur.


text:
Fartelefon
Ein fartelefon er ein tráðleys telefon at hava hjá sær, bæði heima og tá ein fer út ella at ferðast. Umframt tær vanligu funktiónirnar, ið ein vanlig telefon hevur, kann ein fartelefon eisini senda eini sms-boð til eina aðra fartelefon. Summar fartelefonir kunnu taka myndir og video, spæla tónleik við mp3-fílu, spæla útvarp og mangt annað. Menningin av fartelefonum hendir sera skjótt, og nú er eitt nýtt slag av fartelefonum, sum á enskum verða nevndar smartphones. Hesar eru sum ein lítil útgáva av einari teldu, tær kunnu senda teldupost, hava ofta okkurt slag av brovsara, kunnu taka myndir og video.
Tær fyrstu fartelefonirnar vóru sera stórar í mun til tær nýggjaru útgávurnar. Nú fær man tær í nógv minni støddum enn í fyrstani. Fartelefonir hava eitt battarí, sum av og á skal løðast. Til hvørja fartelefon hoyrir ein løðara, sum skal setast til vanligan streym, og so verður battaríið løtt av nýggjum. Tá fartelefonin er nøkur ára gomul heldur battaríið ofta uppat at virka og má skiftast út. Tað er ymiskt hvussu leingi eitt battarí varðir. Allar fartelefonir hava eitt simkort, sum inniheldur upplýsingar sum fartelefonin hevur brúk fyri, m.a. fartelefonnummarið. Ein fartelefon kann hava fast hald ella leyst hald. Tá ein hevur fast hald, so verður goldin ein ávís upphædd um mánaðin til ein ávísan veitara, í Føroyum kann veitarin t.d. vera Føroya Tele ella Vodafone. Um ein hevur leyst hald, so kunnu pengar fyllast á fartelefonina antin við at keypa umvegis internetið ella við at keypa eitt kort frá einum handli, har eitt ávíst loynital stendur, sum so skal tastast inn á telefonina.
Tað finnast fleiri ymiskar fyritøkur, sum framleiða og menna fartelefonir. Nakrar av teimum mest kendur fyritøkunum eru: Nokia, iPhone (Apple), Samsung, LG, Apple, Sony Ericsson, Motorola, RIM, HTC og Huawei. Nokia er ein finsk fyritøka, og hon hevur havt størsta partin av marknaðinum seinastu árini. Størsti kappingarneytin hjá Nokia er Samsung, sum er ein fyritøka úr Suðurkorea.
Søga[rætta | rætta wikitekst]
Fyrsta fartelefonin úr 1973 var 23 cm høg og vigaði meira enn eitt kg. Um tú løddi hana í 10 tímar, bar til at tosa í 20 minuttir. Henda fyrsta fartelefonin var ein Motorola DynaTAC. Martin Cooper tók eina tílíka telefon við sær út á Manhattan 3. apríl í 1973 og ringdi til Joel Engels, sum var høvuðsverkfrøðingur í felagnum Bell Labs, sum tá var argasti kappingarneyti hjá Motorola. Soleiðis kundi hann staðfesta sum stjóri í fyritøkuni, at Motorola hevði vunnið kappingina um at verða fyrst við fartelefonini [1].


text:
Hakin varð settur í tann 21. januar 2013 til nýggja FSF-húsið á Tórsvølli. Tað verður bygt, har áskoðarapallurin í syðra enda stóð.
Nýggja FSF-húsið verður andlitið og inngongdin til nýggja, uppstigaða Tórsvøll, og er ein partur av einari størri heildarætlan hjá Tórshavnar kommunu fyri allan Gundadal. Umframt ljós, graslíki og nýtt FSF-hús, skal Tórvøllur innilokast. Alt arbeiðið at uppstiga Tórsvøll fer at kosta millum 60 og 70 mó. kr. Tórshavnar kommuna, Fótbóltssamband Føroya og UEFA rinda kostnaðin í felag.
Byggiharri: FSF
Ráðgevarar: MAP Arkitektar, Verkfrøðingastovan, PB Consult og KJ Elráð


text:
El- og vetnisbilar avgjaldsfríir 2 ár afturat
Dan Klein --- 03.10.2018 - 08:45
El- og vetnisbilar avgjaldsfríir 2 ár afturat
Landsstýriskvinnan í fíggjarmálum, Kristina Háfoss, hevur lagt eitt uppskot fyri Løgtingið, sum hevur við sær, at tey, ið keypa sær ein el- ella vetnisbil, eisini kunnu fáa MVG afturgoldið í 2019 og 2020. Uppskotið er partur av fíggjarlógaruppskotinum fyri 2019, og varð lagt fram fríggjadagin.
Samgongan hevur sett sær fyri, at fremja átøk, ið skunda undir at gera Føroyar “grønari” og skunda undir framleiðslu og nýtslu av grønari og varandi orku. Í 2030 er málið, at øll elorka á landi skal koma frá varandi orku. Fyri at gagnnýta elorkuna og til tess at fáa fult umhvørvisgagn av umleggingini til varandi orku, verða húsarhald og vinna eggjað til at velja grøna orkunýtslu.
Tað hevur síðan 2017 verið møguligt hjá teimum, ið keypa keypa sær ein el- ella vetnisbil, at fáa meirvirðisgjaldið afturgoldið, tó í mesta lagi 70.000 kr. Tað eru í dag 66 elbilar skrásettir, 64 persónbilar og 2 vørubilar í Føroyum.
Skipanin við afturgjaldi var annars sett til at fara úr gildi 1. januar 2019, men við uppskotinum verður mælt til at halda fram við skipanini 2 ár afturat. Enn er ávísur kostnaðarmunur millum bilar, ið nýta meira dálkandi orkukeldur, í mun til el- ella vetnisbil. Men kostnaður av, at ogna sær el- ella vetnisbil er lækkandi, og verður væntandi ikki tørvur á stuðulsskipan eftir 2020, fyri at tryggja, at kostnaðarmunurin millum bilar, ið nýta bensin ella diesel, og bilar, ið nýta el ella vetni, gerast ov stórur.
Eisini eru aðrir fyrimunar við at fáa sær el-bil ella vetnisbil. Teir eru heilt frítiknir frá skrásetingargjaldi, og teir rinda heldur ikki veg- og umhvørvisgjald, og tað er ætlanin, at eisini hesir fyrimunir skulu halda fram 2 ár afturat.
Uppskotið er ein liður í politikkinum hjá samgonguni at gera Føroyar grønari.
Endamálið við lógaruppskotinum er fyrst og fremst at seta ferð á umleggingina frá dálkandi bilum til bilar, sum einki CO2-útlát hava. Haraftrat er eisini neyðugt, at Føroyar taka ábyrgd í altjóða samfelagnum, tá ræður um umhvørvisvinarligan politikk.


text:
29. desember 2017Nr. 181
Kunngerð um avhending av fiskidøgum í 2018, sum broytt við kunngerð nr. 131 frá 28. september 2018
Við heimild í § 79, stk. 4 í løgtingslóg nr. 161 frá 18. desember 2017 um fyrisiting av sjófeingi verður ásett:
Virkisøki
§ 1. Kunngerðin fevnir um avhending av fiskidøgum millum fiskifør í bólki 2, 3, 4 A, 4 B og 4 T sambært § 74, stk. 1 í løgtingslógini, við loyvi fyri 2018, sum eru í fiskidagaskipan í føroyskum sjógvi.
Treyt fyri avhending
§ 2. Eigarar av fiskiførum í bólki 2, 3, 4 A, 4 B og 4 T kunnu sínámillum í bólkinum avhenda fiskidagar fyri 2018.
Stk. 2. Loyvt er ikki at avhenda fiskidagar, ætlaðir til veiðu við húki, til veiðu við troli ella øvugt.
Stk. 3. Loyvt er ikki at avhenda fiskidagar til veiðu við húki frá fiskifari, ið er minni enn 110 tons, til fiskifar, størri enn 110 tons.
Stk. 4. Loyvt er ikki at avhenda fiskidagar til veiðu við troli frá fiskifari við framtøkumegi minni enn 500 HK til fiskifar við framtøkumegi 500 HK ella meira.
Stk. 5. Avhending er treytað av, at í minsta lagi 60% av tillutaðu døgunum, tíðarskeiðið 1. september 2016 til 31. august 2017, eru nýttir til fiskiskap við tí í fiskiloyvinum nevnda fiskifarinum.
§ 3. 1) Fiskidagar kunnu, í tíðarskeiðinum 1. oktober til 31. desember 2018, avhendast millum bólkarnar sambært § 2. Tó er ikki loyvt at avhenda fiskidagar í bólki 4 A og bólki 4 B til bólk 4 T.
Mannagongd
§ 4. Tann, ið avhendar fiskidagar, skal lata Vørn skrivliga fráboðan, sum er váttað av báðum pørtum.
Stk. 2. Í fráboðanini skal vera upplýst nágreiniliga, hvussu nógvir fiskidagar verða avhendir frá upprunaliga rættindahavaranum.
Stk. 3. Áðrenn avhendaðu fiskidagarnir kunnu nýtast, skal Vørn við skrivligari fráboðan til báðar partar hava staðfest, at tann, sum avhendar fiskidagar, hevur ræðið yvir so mongum fiskidøgum.
Umrokning
§ 5. Tá fiskidagar verða avhendir, sambært § 2, stk. 1 ella § 3, verður talið av fiskidøgum, ið verður avhendað, umroknað til fiskidagar samsvarandi skjali 1.
Stk. 2. Flokkingin av fiskiførum í fiskidagaskipanini í skjali 2 er grundað á málibrøv útskrivað av Skipaeftirlitinum fyri 1. mars 2005. Fiskifør kunnu ikki verða flokkað av nýggjum, eftir at henda áseting fær gildi.
Stk. 3. Fiskifør, ið hava broytt metingarvirði fyri fiskiorku, sambært reglunum um áseting av fiskiorku og mannagongd, tá veiðiloyvi verða flutt millum fiskifør 15 tons og størri, kunnu tó flokkast av nýggjum, grundað á nýggj málibrøv útskrivað av Skipaeftirlitinum í sambandi við broytingina.
§ 6. Henda kunngerð kemur í gildi 1. januar 2018 og fer úr gildi 31. desember 2018.
Stk. 2. Samstundis, sum henda kunngerð kemur í gildi, fer úr gildi kunngerð nr. 3 frá 12. januar 2011.
Fiskimálaráðið, 29. desember 2017
Høgni Hoydal (sign.)
landsstýrismaður
/ Rógvi Reinert (sign.)
Skjal 1
Umrokningarvirði í samband við avhending av fiskidøgum
Talva, sí skjal 2
Leiðbeining:
Í talvuni eru fiskifør í fiskidagaskipanini bólkað soleiðis:
Partrolarar: (Longd x breidd x dýpd) x HK/1000
Trolbátar: Maskinorka í kW
Línuskip og útróðrarbátar: Longd x breidd x dýpd
Tá fiskidagar verða umroknaðir millum fiskifør, verður fyrst hugt at teiginum longst vinstrumegin, fyri at finna tað skipið, sum avhendar fiskidagar. Skipið, sum flutt verður til, verður lisið av ovastu røðini. Fiskidagar, ætlanin er at flyta, verða síðani faldaðir við umrokningarvirðinum í talvuni.
Dømi um nýtslu av talvuni:
Ein útróðrarbátur (longd x breidd x dýpd = 190) avhendar 18 dagar til eitt línuskip (longd x breidd x dýpd = 682). Burtur úr hesum fær línuskipið 18 x 0,35 = 6 dagar.
Trolari I (LxBxD x HK/1000 = 970) avhendar 15 fiskidagar til trolara II (LxDxB x HK/1000 = 1650). Talan er um flyting av døgum úr bólkinum “Trolarar undir 1100” yvir í bólkin “Trolarar 1500 og størri.” Burtur úr hesum fær trolari II (15 x 0,71) = 11 fiskidagar.
Skjal 2
1) Broytt við kunngerð nr. 131 frá 28. september 2018.


text:
Stuðla
19.02.2014 - 14:30 - Ásbjørn Jacobsen
Tað ert tíðarkrevjandi at arbeiða við einum portali sum Kristin.fo. Hóast alt arbeiðið við Kristin.fo er sjálvboðið, so eru kortini útreiðslur sum skulu gjaldast.
Umframt boðandi greinar, tíðindi, kunngerðir v.m. senda vit SMS-andakt til fleiri enn 440 føroyingar innan- og uttanlands mánadag til fríggjadag. Eisini leggja vit bíbliuørindi á Facebook hvønn fyrrapart.
Vilt tú hjálpa okkum at halda áfram við hesum?
Tey, sum ynskja at stuðla Kristin.fo, kunnu lata nakrar krónur á konto í Norðoya Sparikassa 9865-416.630.7. Vinarliga, viðmerk á flytingina: Stuðul til Kristin.fo. Stóra tøkk!
Til ber eisini at stuðla við gjaldskorti umvegis PayPal. Trýst á knøttin "Doner" niðanfyri.
Tey, sum ynskja at tekna seg sum fastir stuðlar, kunnu stovna fastar flytingar í sínum peningastovni, á síni heimagreiðslu ella netbanka t.d. 25, 50, 100 ella 200 krónur um mánaðin.
Virkir og fyritøkur kunnu eisini stuðla og samstundis fáa eina lýsing á Kristin.fo. Skriva til aj@kristin.fo ella ring tlf. 597777, so kunnu vit tosa nærri um hvussu og hvat.
Til ber at lesa meira um Kristin.fo her.
Vit eru ógvuliga takksom fyri forbøn og ein og hvønn stuðul til arbeiðið!
Við bøn um Guds ríku signing.


text:
VB vann leygardagin stórsigur á Stíf í ítróttarhøllini á Skála. Eftir fyrra hálvleik var tó onki, sum endi á, at VB fór at vinna greitt.
Fyrri hálvleikur gekk javnt millum liðini, sum fylgdust hesar fyrsti 30 minuttirnar. VB var tó eina løtu frammanfyri við 4 málum, áðrenn Stíf stríddi seg inn í dystin aftur – og til hálvleiksstøðuna 12-11 til VB.
Í seinna hálvleiki sett VB ferð á, samstundis sum verja og málverji vardu fyri, tá Stíf var í álopi. VB skoraði 15 mál í seinna hálvleiki, meðan Stíf fekk 6 mál og tí endaði dysturin eisini við einum greiðum 27-17 sigri til VB.
Málskjúttar hjá VB fóru:
Agnes Fallesen: 9 mál
Gurið K. Augustinussen: 7 mál
Rúna M. Jacobsen: 6 mál
Christina Holm og Laila Jespersen: 2 mál
Bára K. Mortensen: 1 mál


text:
Ráðgevingin upplýsir og veitir lærarum hjálp í fakligum og námsfrøðiligum spurningum.
Til ber at venda sær til ráðgevingina á tlf 755150, ella beinleiðis til einstaka ráðgevan.
Endamálið við ráðgevingini er at:
- vitanin um einstøku lærugreinina og tilhoyrandi undirvísingarmiðlar og arbeiðshættir verður ment
- virkað verður fyri einari námsligari og fakligari menning og stuðlað verður upp undir menningarætlanir, verkætlanir og serstøk átøk í skúlanum.
Ráðgevingin er grundað á Ll. nr. 125 frá 20. juni 1997 um fólkaskúlan við seinni broytingum og kunngerð nr. 42 frá 30. mars 2001, har virksemið er ásett.
Soleiðis eru ráðgevarnir tøkir í Námi:


text:
Sjóprónur (nálafiskaættin)
Entelurus aequoreus (Linné, 1758)
Stødd: Sjóprónur verður upp í 60 cm langur. Undir Føroyum er vanlig longd 30-50 cm.
Dýpi: Sjóprónur er fingin úr 5 m niður á 600 m dýpi. Undir Føroyum er hann fingin á landgrunninum, á Føroyabanka og í flótitroli sunnan fyri Føroyar á 400-600 m dýpi. Hann er onkuntíð funnin í fjøruni í Føroyum. Sæst av og á í fiskamaga.
Litur: Hann er brúnligur ella gulligur við dimmum tvørbondum.
Lýsing: Sjóprónur líkist øðrum sjónálum, langur og klænur. Tjúkkastur er hann um bulin, sporlið klænkar aftur í nærum einki. Tranturin er eins langur og ella longri enn høvdið, og kjafturin er bendur upp. Hann hevur ikki uggafjaðrar, búkfjaðrar ella gotfjaðrar, og bert ein viðfáning av sterti. Ryggfjøðurin er eisini heilt lítil og situr beint framman fyri miðjuna á fiskinum, og miðjan á fjøðurini er væl framman fyri gotið. Ringar eru tvørtur um kroppin, framman fyri gotið eru 28 upp í 31, og aftan fyri eru 60 upp í 69. Ringarnir eru týðiligir á deyðum fiski. Teir hómast neyvan á livandi fiski. Hetta er fiskur, sum livir úti á havinum, tó at hann eisini fæst við land.
Eyðkenni: Nálalíka skapið. Gotið er undir aftara enda á ryggfjøðurini. Hann hevur bert stert og ryggfjøður.
Týdningur: Hann hevur ikki vinnuligan týdning.
da: Snippe, en: Snake pipefish, fr: Entèlure de mer, ís: Stóra sænál. no: Stor havnål, tý: Grosse Schlangennadel
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Nálafiskar Gasterosteiformes
Í nálafiskahópinum eru 11 ættir, ið hava 71 slektir og 278 sløg.
Undir Føroyum eru 2 ættir, ið hava 5 slektir og 5 sløg:
Hesin hópurin hevur mest smáar fiskar, onkur verður tó upp í 65 cm til longdar. Flestu eru nakað klænir og onkur nakað bøllutur.
Summir hava píkar í ryggfjaðrunum, og á nøkrum eru búkfjaðrarnar vorðnar til píkar. Onkur sløg hava ikki uggafjaðrar ella búkfjaðrar.
Teir hava ikki roðslu, men eru partvíst klæddir við beinplátum.
Teir liva bæði í feskvatni, blandingsvatni og saltvatni, har teir eisini gýta. Hóast smáir, og við lítlari kroppsvekt, so eru teir ofta langt til havs. Teir liva í Atlantshavinum, Kyrrahavinum og Indiahavinum.


text:
Útgivið tann: 28.12.2013
Inn – innar, út - uttar (Marius Staksberg)
Skrivað hevur: Jógvan Andersen
Tað er rættiliga vanligt, at hjáorðið innar verður brúkt við somu merking sum inn, eitt nú Teir fóru innar í húsini heldur enn Teir fóru inn í húsini, t.e. at tað er greitt, at teir vóru uttanfyri og fóru inn. Men í grundini er innar miðstig av inn, og tað merkir sostatt 'longri inn'. Tað ber tí ikki til at fara ella koma innar, t.e. longri inn, um ein ikki longu er inni í húsunum, sbr. eisini inni í húsunum og innari í húsunum. Stendur onkur uttanfyri, ber til at bjóða honum inn; er hann longu inni í gongini, ber til at bjóða honum innar í stovuna. Sama er galdandi fyri orðini út og uttar. Eru vit inni í stovuni, kunnu vit fara uttar í gongina, og úr gongini kunnu vit fara út í tún, t.e. út úr húsunum.


text:
Klokkan tvey í dag var farið undir seinasta umfar í altjóða talvkappingini Runavík Open í Løkshøll. Møguleikarnir hjá Helga Dam Ziska at vinna kappingina eru helst farnir. Í gjárkvøldið tapti hann fyri íslendska stórmeistaranum Jóhann Hjartarson. Ósigurin er tann einasti í kappingini hjá okkara nýggja stórmeistara.
Helgi telvaði hart og kontant við svarta fólkinum í sisilianskum. At síggja til legði hann nógv fyri at vinna. Helst yvirspældi hann støðuna í royndini at søkja at kongsborgini við frúgv og róki. Royndi íslendski stórmeistarin stóð sum drangur í brimi og avgjørdi talvið við góðum mótálopi.
Oddamaðurin Guðmundur Kjartansson telvaði aftur remis í gjár, og er tí eitt stig undan Helga.
Føroyingarnir bíta frá sær
Eftir heldur slaka byrja, eru fleiri av hinum føroysku telvarunum rættiliga komnir á lagið. Hans Kristian Simonsen telvaði javnt móti danska stórmeistarnum Jakob Vang Glud í longum og spennandi talvi, og Ólavur Simonsen telvaði eisini remis móti donskum altjóða meistara. Talvið móti Simon Bekker-Jensen var eisini drúgt og undirhaldandi.
Rógvi Egilstoft Nielsen og Olaf Berg telvaðu javnt sínamillum. Teir hildu leingi á, og góvust ikki fyrr enn komið var út í javnt endatalv. John Rødgård vann á Rógva Mortensen, men Høgni Egilstoft Nielsen tapti fyri 14 ára gamla íslendska stórtalentinum Vignir Vatnir Stefansson.
Rógvi avgerandi leiklut
Í seinasta umfari í dag telvar føroyameistarin Rógvi Egilstoft Nielsen móti oddafiskinum Guðmundi Kjartanssyni.
Hann er einsamallur á odda, eitt hálvt stig fremri enn Jóhann Hjartarson og Miguel Munoz.
Støðan fyri seinasta umfar:
1. Guðmundur Kjartansson 6½ stig
2. Jóhann Hjartarson 6
3. Miguel Munoz 6
4. Helgi Dam Ziska 5½
5. Nikolaj Mikkelsen 5½
Í seinasta umfari telva hesir sínamillum:
Guðmundur Kjartansson-Rógvi Egilstoft Nielsen
Helgi Dam Ziska-Miguel Munoz
Jakob Vang Glud-Jóhann Hjartarson
Olaf Berg-Nikolaj Mikelsen
Vladimir Havitevici-Hans kristian Simonsen
Ólavur Simonsen-Daniel Semcesen


text:
“Hví segði eg ikki: “Ja takk!”? Soleiðis kann eg sum menniskja hugsa, tá ið eg angri fortíðina. Um eg ikki tók ímóti eini gávu ella tænastu ella ímóti rósandi orðum, sum vóru ætlað mær. At eg ikki møtti menniskjum, sum bjóðaðu mær sína tíð, sítt vinalag og sín felagsskap. Hvussu nógv ríkari var eg í dag, um eg tók ímóti?
RÆTTVÍS AV NÁÐI VIÐ TRÚGV Á JESUS
Tá ið alt kemur til alt ljóðar spurningurin: Hvat er neyðugt hjá mær at vita og gera? Hvør er niðurstøðan? Um eg í einum setningi kann siga, hvat kristindómurin er, hvussu kann eg so siga tað?


text:
Í tíðindaskrivi frá heilsu- og innlendismálaráðnum verður boðað frá, at landsstýriskvinnan arbeiðir við átøkum, ið hava til endamáls at styrkja verndina av náttúruni. Á fíggjarlógini er peningur millum annað settur av til náttúrufyrisiting og at týna rottuni.
– Verandi lóg um náttúrufriðing er ikki tíðarhóskandi og tryggjar ikki føroysku náttúruni neyðugu verndina. Tí vil Sirið Stenberg, landsstýriskvinna hava eina nýggja lóg á økinum. Væl er komið áleiðis við arbeiðinum at orða nýggja náttúruverndarlóg, og lógaruppskot, sum skipar fyrisiting og vernd av margfeldinum í føroysku náttúruni, verður lagt fyri tingið í ár, sigur heilsu- og innlendismálaráðið í tíðindaskrivi.
Tingfundur er í næstu viku, tá ið fíggjarlógin millum annað skal til viðgerðar. Sirið Stenberg, landsstýriskvinna í heilsu- og innlendismálum umsitir eisini umhvørvismál, ið samgongan hevur sett sær fyri at raðfesta. Í fíggjarlógaruppskotinum, ið liggur í tinginum nú, er peningur settur av til náttúrufyrisiting og at upplýsa um og týna rottuna.
– Somuleiðis fær náttúrvernd eina fíggjarliga uppraðfesting komandi ár. Av teimum tveimum milliónunum, sum eru settar av til náttúrufyrisiting í fíggjarlógarini í 2018, fer ein partur til eina fakliga náttúrufyrisiting við støði í komandi náttúruverndarlóg. Hin parturin skal nýtast til verja rottufríar oyggjar móti rottu, umframt at fremja miðvís átøk at upplýsa um og týna rottu, stendur eisini í tíðindaskrivinum frá heilsu- og innlendismálaráðnum.


text:
Aftur í ár bjóðar Bókaklubbin hjá Bókadeild Føroya Lærarfelags øllum áhugaðum ókeypis atgongumerki til stóru árligu bókamessuna í Forum í Keypmannahavn. Messan verður í døgunum 11.- 13. november. Føroyingar, sum búgva niðri, vilja flestir, at børn teirra læra móðurmálið, og til hetta er bókin eitt sera hent amboð, sum styrkir barnið málsliga. Í Bókaklubbanum eru vit errin av at kunnu bjóða fram góðar føroyskar dygdarbøkur til læruríku løturnar saman við barninum.
Her finnur tú okkum Bókaklubbin heldur til saman við Bókamiðsøluni og forlagnum Torgarð á bási nummar 41- A.Á básinum verða nýggjastu útgávurnar hjá Bókadeildini. Her er talan um bæði barna- og ungdómsbøkur, krabbabøkur, Pixi-bøkur og STROK.
Í samband við bókamessuna hevur Bókaklubbin nógv góð tilboð til teirra, sum leita sær til bás okkara, so høvið verður bæði at økja um bókarúgvuna hjá sær sjálvum og keypa eina bíliga føroyska jólagávu. Teknar tú teg sum lim, fært tú sjálvandi eina gávu á staðnum.
Soleiðis ognar tú tær atgongumerki Fyri at ogna sær atgongumerki, kanst tú skráseta teg á bokaklubbin.fo ella ringja til 617644. Seinasta freist at boða frá er mánadagin 7. november. Atgongumerkini verða send við postinum.
BarnaBókaForum Nógv spennandi er á skránni í ár, og serliga nógv verður gjørt burtur úr til børnini, sum fáa sítt egna øki við egnum palli og bókhandli, har til ber at síggja og keypa tær allarnýggjastu bøkurnar.
Hetta er fyrstu ferð, at skipað verður fyri BarnaBókaForum. BarnaBókaForum vendir sær einamest til tey trý til tólv ára gomlu børnini – og foreldur teirra sjálvandi – við upplestri og undirhaldi. Á pallinum kanst tú millum annað hitta Lene Kaaberbøl (Skammarabøkurnar) og Kim Fupz Aakeson (Hanniball, krabbabók).
Tey vaksnu kunnu eins og undanfarin ár hoyra samrøður við flest allar rithøvundar, sum hava givið bøkur út á donskum í ár, umframt nógvar áhugaverdar fyrilestrar.


text:
Vinnuligar Loysnir
Sum vinnuligur kundi hjá okkum, kunnu vit bjóða tær
profesjonella vegleiðing og venjingarútgerð. Vit kunnu hjálpa tær
við øllum frá, væl av útgerð og at finna besta innrættningin,
afturat tí bjóða vit eisini servisu av útgerðini frá okkum. So tað
einast tú skal gera er, at siga okkum hvat tú ynskjur og um tú ikki
veist akkurát, so kunnu vit eisini vegleiða teg.
Veitari okkara, Medicsport, bjóðar dygdargóða og hágóðsku
venjingarútgerð til eitt hvørt venjingarhølið. Størsti parturin av
útgerðini er av merkinum Cybex, sum vit eisini brúka í okkara egnu
hølum og eru rættuliga glað fyri. Cybex er eitt hágóðsku merkið,
har tú veruliga merkjur góðskuna, tú fært eina gevandi venjing og
eitt jaligt upplivilsi.
Ynskjur tú at hoyra meiri, set teg so í samband við okkum á
teldupost rune@vaelvera.fo


text:
Undirhaldandi javnleikur
TB | 20/05/13
Effodeildin: TB 1-1 KÍ
Tað vóru tvey væl uppløgd lið, og við einum góðum fótbóltshugburði, sum brustu saman við Stórá. Eitt fitt lot lá eystur eftir vøllinum, og eins og í 2012, valdi KÍ lotið í ryggin. Dysturin byrjaði við einar eini tøgn í ein minutt sum minni um heiðurslimin Any Dimon, ið andaðist leygarmorgunin.
Liðið hjá TB var stórtsæð tað sama, sum mátti leggja rygg til eitt 3-0 tap í Havnini seinasta vikuskiftið. Eirikur í Famjin tók sær av høgrabakks plássinum hjá Teiti Olsen, sum ikki var tøkur til dystin.
Tað var KÍ, sum byrjaði betur, og hevði ein naskan skallara longu í fyrsta minutti. Men so við og við fór TB at spæla betur, og tá fyrri hálvleikur var hálvrunnin, var tað TB, sum sat á tí mesta. KÍ royndi seg við skjótum og beinleiðis mótálopsfótbólti, men antin vóru avleveringarnar ov óneyvar, ella tók vindurin bóltin út til málspark. Ein má eisini geva áleyparunum hjá TB – Nicky, Aron og Ingason – eitt sindur av heiðri fyri hetta, tí teir løgdu eitt órógvandi trýst á KÍ verjuna, og hetta hevði við sær, at uppspælið ikki var soleiðis, sum dreingirnir hjá Guðlagsson høvdu ætlað.
So hvørt sum TB yvirtók spælið, kom felagið í onkrar vandastøður, men av tí at álopið og miðvøllurin javnan vunnu bóltin frá KÍ, so væntaði alt ov ofta fólk í 16 metrinum, tá innleggini skuldu koma. Innleggini hjá TB vóru eisini sum heild ikki nóg neyv, tey fóru aloftast aftur um málið hjá Meinhard Joensen, ella fór bólturin avstað við lotinum.
Teir størstu møguleikanir í fyrra hálvleiki fullu til TB. Fyrst trekkir Nicky inn í vøllin úr høgru síðu, og smekkar eitt flatt og skrúðandi skot móti málinum, men KÍ-málverjin, sum spældi væl ídag, hevði eina sera góða bjarging. Løtu seinni er tað sami Nicky, sum leggur eitt hornaspark á aftaru stong, har Babacar skallar bóltin móti málhorninum, men aftur er Meinhard Joensen knappur og verjir væl fyri. Restin av hálvleikinum var javnur, KÍ royndi seg við beinleiðis spæli frameftir, men teir fingu ikki tað heilt stóra úr spælinum. Tað fekk TB heldur ikki, og liðini fóru til hálvleiks við støðuni 0-0.
Høvi var nú hjá áskoðarum at fáa sær ein kaffimunn í nýggju felagshúsinum, sum alment var tikið í nýtslu seinasta leygardag.
TB hevði lotið í ryggin í seinna hálvleiki, av tí sama var meginparturin av spælinum á hálvuni hjá KÍ. Útiliðið royndi seg við mótálopum, og hetta hildnaðist nógv betur í seinna enn í fyrri hálvleiki. Sum oftast runnu teir seg í rangstøðufelluna, men nógvir av rangstøðudómunum vóru teprir, og tað var mestur spurningur um tíð, til KÍ fór at gera sær dælt av hesum. Kombinatiónin millum rutinuna hjá Óla og skjótleikan hjá Babacar virkar til fulnar, tí hesir eginleikar komplimentera hvønn annan væl.
Tá seinni hálvleikur var umleið 10 minuttir gamal, fekk tann æviga ótroyttligi Aron Sørensen ein rennibólt inn um verjuna, hetta bleiv ein ordans nærdyst millum Aron og Meinhard Joensen, um hvør var fyrstur á bóltinum. Aron toyggir seg í hvørjari lykkju, men ólukkutíð fyri hann og TB, fór bólturin beint framvið málinum. Málverjin var so óheppin at blíva smáskaddur í nærdystinum, og sá seg ikki føran fyri at skjóta málspørkini longur. Hesin skaðin tóktist at nerva KÍ nakað, verjuspælið hjá teimum bleiv eitt sindur stirvið, og teir spældu ofta bóltin óneyðugt til innkast.
Løtu eftir hetta, fær KÍ ein líknandi rennibólt, sum tann hjá Aron. Hóast Babacar var staddur langt aftan fyri KÍ-áleyparan, so megnaði hann at órógva so mikið, og bólturin fór til málspark. Ein meinlík støða stingur seg upp eftir hetta. KÍ fara í skjótt mótálop, TB og áskoðarir tess vilja verða við, at tað skal verða rangstøða, men tað leggur KÍ-álopið líkað í, og alt endar við, at Ivan megnar so mikið væl at verja fyri málinum, at annar KÍarin noyðist at spæla bóltin á tvørs, har hin áleyparin, heldur ófantaliga, hevur runnið seg í rangstøðu. TB fekk betur skil á verjupartin eftir hesa hending.
Kanska tann størsta møguleikan í dystinum tilfall útiliðnum. TB fekk ikki bóltin burt í rokanum, og Klettskarð sleppur fram við Ivan, og úr spískum leggur hann bóltin tætt undir TB málið, ein KÍari tveitir seg inn, men nær ikki innlegginum, og bólturin smeyg sær framvið. Hetta var eisini besta løtan hjá KÍ í øllum dystinum. Tá okur komu um 80 minuttamarkið, fær TB fleiri heilt vandamiklar deyðbóltsstøður, innleggini vóru eisini nógv neyvari, og KÍ var ikki heilt álvuligt við støðuna, og TB fekk fleiri vandamikil hornaspørk. TB átti av røttum at lagt seg á odda, tí fyrst stendur Ndende ódekkaður á handaru stong og skallar framvið, síðan er Heini Mortensen, sum kom inn fyri Rógva Joensen, hægstur eftir horna, men bólturin fór beint á KÍ málverjan. TB royndi seg eisini við onkrum langskotum í undanvindinum, men bólturin fór altíð fram við málinum, uttan veruliga at hótta.
Í seinastu løtu av dystinum fer at bragda hjá TB. Ndende verður spældur leysur í vinstra borði, og KÍ verjan er óskettin og fellir senegalesan beint uttan fyri brotsteigin. Heimaáskoðarirnir vildu hava brotsspark, men dómarin metti, at fríspark skuldi verða á brotsteigarmarkinum. Nicky og Babacar kjakaðust um, hvør teirra skuldi skjóta, og tað endaði við, at tann síðst nevndu tók sær av uppgávuni. Hetta gjørdi hann til lítar; lyfti bóltin hegnisliga um múrin, og so støðan var 1-0 til TB. Einherjanir vóru ovurfeginir, og umyrktu ein gamlan Beatlesslagara til heiðurs fyri Babacar.
Av tí at KÍ-málverjin fekk ein skaða, vóru seks minuttir lagdir afturat. KÍ gjørdi alt fyri at javna. Hetta gav úrslit heilt móti dystarenda. TB hevði ov nógv fólk frammi á vøllinum, og KÍ fer í eitt skjótt mótálop, tað endar við, at dómarin dømir eitt heldur løgið fríspark til KÍ. Innleggið er sera gott, og liggur har sum tað skal, fyri at ørkymla TB-verjuna í vindinum, sum var merkisvert passiv í hesi avgerandi løtu. Alt endar við, at bólturin hoppar á stongina í øllum trunkanum og út til Kristoffur Jacobsen, ið skallaði hann í kassan til 1-1. Meira hendi ikki í dystinum. Ragnar Tausen royndi seg útifrá nakrar ferðir, men KÍ verjan var altíð fyri, og tá dómarin bríkslaði fyri seinastu ferð, var støðan 1-1.
Sum heild kunnu okur siga, at hvørki av liðunum eru nøgd við at missa tvey stig, men um ein ger alt upp í spæli og møguleikum, so er ein javnleikur allarhelst eitt rættvíst úrslit, men um nakar vinnari skuldi verða, so meti eg at TB var eina takt betur, tí TB hevði meira fótbóltspæl.
Hetta er triði dysturin, har TB missir á stokkinum. Okur mugu læra okkum at halda høvdið kalt og í samfullar 90 minuttir, fyri tann saks skuld 96 minuttir, og ikki lorka tryggar leiðslur burt. Heimasíðan er sum heild nøgd við dystin, tó okur hava ein beiskan smakk í munninum. TB stóð onki aftan fyri KÍ, og okkara leikarar vísa góðan hugburð. Um TB heldur á við slíkum spæli, so eigur Lars Olsen at umhugsa at løna onkrum TBara nakrar venjingar við einum bruttuhópi hjá landsliðnum. Tí okkara leikarar standa onki aftan fyri teir, sum regluliga eru fyrst valdir millum landsins bestu ellivu.
ME
[nggallery id=27]


text:
Havsins fruktir er lokkandi heitið á Barbara Fish House, sum fríggjakvøldið hevði fasta matskrá. Fyrimyndin er úr fronskum, Les Fruits de mer, ið sipar til el marisco, sum spaniólar kalla skeljadjór úr sjónum. Ein hugmynd, sum vit best kenna úr bóndans haga, og sum fevnur um tað, ið hagin kastar av sær, og borðið kann bera um heystið. Síðan aldarskiftið hevur matgerðin flutt seg, og ikki sjálvdan tengja við hugtakið list afturat henni, so vit fáa matlist á borðið.
Býtt út á trý evni, skeljafiskur, heystskurður og bankatoskur, skipa matstovurnar Heima í Havn fyri temakvøldum. - Endamálið við hesum fríggjakvøldum er at hækka gastronomiska støðið hjá kokkum, tænarum og hjá gestunum, soleiðis at tilvitið um góðar, burðardyggar føroyskar rávørur økist, og øll í felag menna gastronomisku kollveltingina her á landi, siga Johann Mortensen, stigtakari, og John Mikkelsen, matstovuleiðari, sum bjóðar innar.
Kokkur í kvøld er Kári Kristiansen úr Kollafirði. Tá móðurmálsdagur var hildin 23. mars í fjør, var Kári kokkur í grannahúsinum, Ræst, har hann borðreiddi við tí mest áhugaverda, eg minnist meg hava smakkað á eini føroyskari matstovu. Tá skrivaði eg á bloggin: “Mest sjáldsami rættur er hin fjórði. Tá eg í áðni fekk annan rættin, blóðkakuna, undir góman, hugsaði eg, at her hevði riggað væl við reyðum berum omaná, antin jarðberum ella hindberum. Nú komu tey, hindberini. Turkaði omaná turrar grindabitar, spikstrimlar og kovaost, við eplamorli. Hetta er so sjáldsamt, at eg ivist í, hvar eg skal byrja. Samansetingin er hvørki meir ella minni enn second to none.”
Men aftur til fríggjakvøldið í gjárkvøldið. Hvørt av húsunum Heima í Havn, Áarstova, Fútastova, Nýggjastova, Baianstova og Dandastova, hava sín stíl, servering og støði. Barbara Fish House er av tapas slagnum, ikki langt frá kappingarneytanum, Katrinu Christiansen, um hornið. Í hesum parti av Havnini hevur ein góður stimi tikið seg upp seinastu árini.
Fyrst er eitt niðurundirkast, ella undirskot, sum onkur hevur kallað aperitiffin, fordrykkin, sum er katalansk sjampanja, og tí rópast cava og er perlandi svallig, ovast á fasta vínlistanum, ið er eitt glas til hvønn av rættunum. So byrjar borðreiðingin. Fyrsti borðiskur er hummarabisque, ið boðar frá tí komandi - og beint nú angar av kamillute. Ráðini eru at taka borðiskin upp í hondina og súpa. So er tónin lagdur. Einfalt og greitt.
Annar rættur er igulker, sum er lagt omaná laksarogn og sagogrýn við radisudálum og grønmeti undir. Aftur stendur spanska hvítvínið øllum kurl. Tað, at para vín við smárættir, er enn ein av nýggju matlistaligu førleikunum í Havn. Eisini hjá Óla í Bjórkovanum í Sirkus seinni á kvøldi. At matur og drekka skulu matcha og verða í rættari røð.
Triði rættur er køld gazpacho, sum er grønmetissúpan við dekorativari agurk og olju omaná, og sneið av jákupsskel undir. Leskiliga grønt úr bláa havinum. Spennandi spenni.
So kemur ein breyðflís við kræklingi eftir spanskari fyrimynd, og tí er kallað escabeche, ið er siðvenja kring Miðjarðarhavið. Himmalskt.
Fimti satsur er bouillon súpan við rækjum og soppum. Vanliga fiskasúpanin í matstovuni, sum verður skonkt úr kannu, er nakað linlig, men hendan súpanin var sterk.
Høvuðsrætturin er jomfrúhummari, langoustine. Eitt rokaligt fat við sitrónum og klanvaksna hummaranum, sum er skorin eftir longdini, so afturparturin er lættur at pilka úr. Verri er við klónum, sum eg ikki fái nakað úr. Við breyði og kremi smakka hummarahalarnir frálíkt. Til høvuðsrættin fáa vit franskt hvítvín úr Chablis, sum Annika Repond Sørensen serverar.
So hellir undan, og vit fáa fyrst krapa av greyp, grape sorbet, í vaniljukremi, og sjókulátu við crumble, góðum morli omanyvir, og so kaffi og brandy.
John Mikkelsen, matstovuleiðari, sigur at hini bæði temakvøldini Heima í Havn verða fríggjakvøldið 28. oktober, tá vælumtókta heystkvøldið verður aftur í Áarstovu, og fríggjakvøldið 9. november, tá Føroya Banki verður á skránni við sponskum víni í Barbara Fish House.
Jú, Havnini er í einum góðum stima eitt regnvátt fríggjakvøld. Manga takk, Kári!


text:
Stutt eftir klokkan 10 varð nýbygningurin loystur og setti mest sum í somu løtu stevnið út úr hurðagapinum og fór so hábærsligur omaneftir bedingini og út á sjógv
Í góðveðrinum í morgun varð seinni nýbygningurin hjá Thor í Hósvík, Thor Amega, sjósettur á Skála. Hetta er samstundis nýbygningur nr. 57 á Skála Skipasmiðju.
Væl av fólki var samankomið til hátíðarløtuna, og áðrenn skipið varð sjósett, søgdu Mouritz Mohr, rakstrarleiðari og Thormund Johannesen, verkætlanarleiðari á Skála Skipasmiðju, nøkur orð.
Skipasmiðjukórið setti eisini sín dám á við sangi.
Stutt eftir klokkan 10 varð nýbygningurin loystur og setti mest sum í somu løtu stevnið út úr hurðagapinum í byggihøllini og fór so hábærsligur omaneftir bedingini og út á sjógv.
Alt gekk væl, og tá Thor Omega hevði ligið eina løtu úti á vánni, varð hann sleipaður aftur til bryggju, har høvi var at hyggja umborð.
Nakrir bátar lógu eisini út fyri Skála Skipasmiðju og fylgdu løtuni í frálíka veðrinum við bakandi morgunsól.
Eftir sjóseting bjóðaði Skála Skipasmiðja til pinnamat og okkurt leskandi, samstundis sum Skipasmiðjukórið aftur setti sín dám á við sanginum "Dýrd á vík og vág…"
Hetta er sum nevnt seinni nýbygningurin, sum Thor í Hósvík letur byggja á Skála. Hin fyrri, Thor Alpha, varð navngivin og latin eigarunum tíðliga í hesum árinum.
Hesi bæði veitingarskipini til oljuvinnuna eru systurskip, 55 metrar long og 13 metrar breið.
Um ein lítlan mánaða fer skipið niður til Assens í Danmark, har tað verður sandblást, metalliserað og málað, og sambært sáttmálanum verður Thor Omega latin eigarunum 14. september í ár.


text:
Sólin skínur oman og niðan, nú eru ikki nógvir dagar til 17, mai, ið er tjóðardagur í Noregi, og Ata sær ein flytibil steðga uttan fyri grannahúsini. Tað er Boksi, ið flytur inn. Hann er ein rættiliga sermerktur drongur. Tá ið Boksi og Ata so hitta hin uppaftur meiri sermerkta grannan, Proktor doktara, byrjar ein skemtilig søga um mistan kærleika, ræðuligar anakondaslangur, døpur fangabøli, lúnskar bandittar og ikki minst: heimsins sterkasta prumpipulvur.
Tað er Jo Nesbø, ið hevur skrivað bókina. Jo Nesbø hevur áður skrivað krimisøgurnar um løgregluyvirmannin Harry Hole, sum eru víðagitnar í Europa. Per Dybvig, sum nógv kenna frá bókunum um Samson og Robertu, hevur myndprýtt
Aftur


text:
Undir eini gudstænastu hoyrdi Karen vitnisburð frá eini kvinnu, sum var illa stungin og deyðanum nær, eins og fanganum, ið var komin til trúgv og sum sat í fongslinum og fylgdi við gudstænastuni.
Í mars í ár fór Karen Elkjær Abrahamsen av Nesi til Ísraels at arbeiða sum volontørur á Ebenezarheiminum í Haifa. Hon hevur áður í Shalom-Blaðnum nr. 1, 2018 greitt frá sínum arbeiði. Nú hava vit spurt hana millum annað um tær hátíðirnar, sum eru í Ísrael í september og oktober.
– Á heiminum, har eg arbeiði, merkja vit ikki so nógv til, at tað eru hátíðir. Har eru bæði jødar, arábar og kristin, og tað verður ikki gjørt so nógv burturúr hátíðunum. Tá ið jødiska nýggjárið, rosh ha-shana, var, so varð tó grillað úti í havanum, sigur Karen.
Leyvskálahátíðin
Á leyvskálahátíðini varð heldur ikki gjørt so nógv burturúr á heiminum, men nógv varð gjørt burturúr í Eliaskirkjuni, har Karen fleiri ferðir hevur verið. Hetta er ein hátíð, har takkað verður fyri grøðina, men eisini har minst verður til tey 40 árini í oyðimørkini, tá ið Harrin leiddi og tók sær av fólkinum. Nógvastaðni í Ísrael verða leyvskálir bygdar bæði inni og úti, og fleiri sova undir leyvskálum hesa vikuna, hátíðin er.
Frælsur í fongsli
– Leyvskálahátíðin er ein gleðishátíð. Shmuel Aweida, presturin í kirkjuni, tosaði nógv um hetta, at fólkið varð sett í frælsi frá trælahaldi í Egyptalandi. Men hann legði eisini dent á, at ta veruliga gleðin fáa vit, tá ið vit eru sett í frælsi av Kristi. Og viðkomandi, ið er settur í frælsi av Kristi, er ikki trælur longur, segði hann.
– Miðskeiðis undir taluni segði hann, at tílíkt frælsi kann ein eisini hava, sjálvt í einum fongsli, um ein altso er settur í frælsi av Kristi. So tók hann fartelefonina av talarastólinum og segði, at ein fangi, ið sat handan rimarnar í tríggjar mánaðir hevði fylgt við í gudstænastuni, og hann sat og lurtaði hesa løtuna gjøgnum telefonina. Hetta var stórt at hoyra, sigur Karen.
Fekk ikki ró, fyrr enn hon fyrigav
Ein annan dag í kirkjuni vitnaði ein ung kvinna, og hon segði, at hon var álopin, stungin og illa skadd. Hon kom tó fyri seg aftur. Hon segði, at hon fekk tað soleiðis, at hon mátti fyrigeva hesum manninum, ið hevði stungið hana. Áðrenn hon avgjørdi at fyrigeva, hevði hon tað ringt. Men seinni fór hon at vitja hendan mannin í fongslinum, og fortaldi honum, at hon fyrigav honum alt. Fangin undraði seg og spurdi, hví hon kom at siga honum hetta. Hon fekk so høvi at vitna fyri honum, og hann kom til trúgv á Jesus, sigur Karen.
Tað vísti seg, at hesin fangin var hann, sum í fleiri vikur hevði fylgt við gudstænastuni gjøgnum telefonina. Tað var stórt at hoyra, at sjálvt í fangahúsi kundi hann vera frælsur, sigur Karen.
Stóri sáttargerðardagurin
Yom kippur – tann stóri sáttargerðardagurin – hevur eisini verið í heyst. Tað er ein dagur, tá ið fólk fasta, biðja um fyrigeving og sóna seg við Gud.
– Eg var í Jerúsalem, tá ið yom kippur var. Eg var millum annað við Grátimúrin, og har sá eg nógv hvíttklødd fólk biðja. Tað var eisini lisið úr Torarulluni. Hóast álvarsamt, so var tað eisini ein gleðifest. Tað, sum eisini var serligt, var allur friðurin. Tað vóru eingir bussar og eingir bilar á gøtunum. Ja, sjálvt ikki arábararnir fingu loyvi at koyra.
– Meðan eg eri við Grátimúrin, taki eg telefonina fram og seti meg at lesa í Bíbliuni. Tá koma tvær vaktir og siga við meg, at eina heilaga løtu sum hesa, er ikki loyvi at nýta elektronisk tól. Eg hugsaði við mær, hvussu nógv jødarnir eru bundnir til lógina, hvat er loyvt og ikki loyvt. Vit eru sett í frælsi í Kristi, og eg sendi ein bøn uppeftir, at jødarnir eisini máttu uppliva tað, at vera sett í frælsi av Kristi, sigur Karen.
Vitja í Samária
Karen hevur eisini uppliva annað. Hon hevur millum annað vitjað í Samária, millum annað eina bygd, har samáritánar enn búgva og liva eftir sínum siðvenjum. Tey vitjaðu eisini býin Samária, har fjøllini Garizim og Ebal liggja hvørjumegin við, sum í Bíbliuni verða nevnd signingarfjallið og banningarfjallið. Tey sóu eisini omanyvir Sikar – sum nú verður kallaður Nablus – har millum annað Jákupsbrunnur er, og har Jesus tosaði við kvinnuna.
Aðrir føroyingar
Karen letur annars væl at. Tað hevur verið sera heitt í summar, men nú er tað eitt sindur svalligari. Hon gleðist eisini um at hava sæð tveir føroyingar – Annu Mariu og Bárður á Kinn – nakrar ferðir síðstu vikurnar, nú tey hava tænt í Norðurísrael í nakrar vikur.
Til ber at stuðla Karen við at lata eina gávu til Ísraelsmissiónina.


text:
Orð: Sofus Hansen
Lag: Hans Poulsen
Viðmerking: Yrktur 9. januar 2016.
Mamma tú so eyðmjúk, og sum tú var góð,
aldri aldri nakað, eg teg meg forstóð.
Tú sum turkar tárið, tú kann tendra ljós,
doyvdi alt sum sárar, rættar meg á kós.
Ei eg kann tað gloyma, tá tú kossin gav,
og tann stóri tankin, tá eg lá og svav.
Lærdi meg at biða, lærdi meg so væl,
songar stokkið situr, minnast hetta skal.
Mamma eg tær takkið, fyri vøkur orð,
men eg skilji ikki, lívið fór í sorl.
Hjartans kærir tankar, ei eg skilji nú,
tú av øllum lærdi, eittans himna búð.
Einaferð skal hvíla, dagur endar her,
hugsa um tað góða, hvíld vit bera teg.
Allar tínar bønir, sum tú lærdi meg,
vaksni eg nú eri, ja nú skilji eg.